La formació d'oferta té com a finalitat oferir a les persones treballadores, prioritàriament a les desocupades, una formació ajustada a les necessitats del mercat laboral i afavorir així la productivitat i competitivitat de les empreses així com la qualificació i la promoció dels les persones treballadores de l'àmbit territorial català.
L'oferta formativa que es convoca està constituïda per les especialitats que s'han considerat més prioritàries arran d'un estudi de necessitats formatives a nivell territorial realitzat pel Servei Públic d'Ocupació de Catalunya, contrastat amb les meses locals d'ocupació, els serveis territorials del Servei Públic d'Ocupació de Catalunya i els Centres d'Innovació i Formació Ocupacional (CIFO).
Amb l'objectiu de garantir una oferta formativa diversa i suficient en el conjunt del territori, accessible a les persones potencialment candidates, i que respecti el principi d'equilibri territorial, aquesta Ordre preveu un procés de concurrència i distribució pressupostària basat en unitats territorials/comarques, que vol garantir aquesta diversitat d'oferta ajustada a les necessitats territorials.
El Reial decret llei 4/2015, de 22 de març, per a la reforma urgent del Sistema de Formació Professional per l'Ocupació en l'àmbit laboral, ha introduït canvis normatius, alguns dels quals pendents de desenvolupament reglamentari.
Mentre no es publiqui aquest desenvolupament es manté vigent el Reial decret 395/2007, de 23 de març, pel qual es regula el subsistema de la formació professional per a l'ocupació i les normes que el desenvolupen.
En aquest sentit, la convocatòria de formació d'oferta en àrees prioritàries per al 2015 incorpora canvis respecte de l'exercici anterior que fan referència a la forma de pagament de les bestretes, les noves àrees prioritàries, i la prohibició de la subcontractació de la formació, llevat de la contractació del personal formador que, a aquests efectes, no es considera subcontractació.
Des del Servei Públic d'Ocupació de Catalunya es continua impulsant la participació de persones que no tinguin acreditat un certificat de professionalitat sencer i que disposin d'acreditacions parcials, ja sigui per via formativa o per acreditacions de l'experiència laboral i/o ensenyaments no formals.
Les subvencions regulades en aquesta Ordre pretenen donar compliment a alguns dels objectius fixats en l'Estratègia Catalana per a l'Ocupació 2012–2020 (ECO), i s'enquadren en el Pla de Desenvolupament de Polítiques Actives d'Ocupació del SOC 2014–2016 (PDPO), dins del servei ocupacional de Qualificació Professional.
Vista la Llei 13/2015, de 9 de juliol, d'ordenació del sistema d'ocupació i del Servei Públic d'Ocupació de Catalunya (DOGC núm. 6914 de 16.07.205);
Vista la Llei 19/2014, de 29 de desembre, de transparència, accés a la informació pública i bon govern (DOGC núm. 6780, de 31.12.2014); vist l'Acord GOV/110/2014, de 22 de juliol, pel qual s'aprova el model tipus de bases reguladores dels procediments per a la concessió de subvencions, en règim de concurrència competitiva, tramitats per l'Administració de la Generalitat i el seu sector públic (DOGC núm. 6671, de 24.7.2014);
Vist el Decret 182/2010, de 23 de novembre, d'ordenació de la formació professional per a l'ocupació de Catalunya que té com a objecte la regulació de la formació professional per a l'ocupació a Catalunya i l'establiment de les seves modalitats i iniciatives de formació, així com el seu règim de funcionament i finançament i la seva estructura organitzativa i de participació (DOGC núm. 5764, de 26.11.2010);
A aquesta Ordre li és aplicable la Llei 38/2003, de 17 de novembre, general de subvencions (BOE núm. 276, de 18.11.2003), el Reglament que la desenvolupa, aprovat pel Reial decret 887/2006, de 21 de juliol (BOE núm. 176, de 25.6.2006), i el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002);
Vist el Reial decret 395/2007, de 23 de març, pel qual es regula el subsistema de formació professional per a l'ocupació (BOE núm. 87, d'11.4.2007);
Vist el Reial decret 34/2008, de 18 de gener, pel qual es regulen els certificats de professionalitat (BOE núm. 27, de 31.1.2008), modificat pel Reial decret 1675/2010, de 10 de desembre (BOE núm. 318, de 31.12.2010), i modificat pel Reial decret 189/2013, de 15 de març (BOE núm. 69, de 21.03.2013) i l'Ordre ESS/1897/2013, de 10 de octubre, per la qual es desenvolupa el Reial decret 34/2008, de 18 de gener;
Vista l'Ordre TAS/718/2008, de 7 de març, per la qual es desplega el Reial decret 395/2007, de 23 de març, pel qual es regula el subsistema de formació professional per a l'ocupació en matèria de formació d'oferta i s'estableixen les bases reguladores per a la concessió de subvencions públiques destinades al seu finançament, l'Ordre ESS/1726/2012, de 2 d'agost, i l'Ordre ESS/41/2015 de 12 de gener que la modifica;
Vista la Resolució de 12 de març de 2010 del Servei Públic d'Ocupació Estatal, per la qual s'estableix el procediment per a la inclusió de noves especialitats en el fitxer d'especialitats formatives (BOE núm. 72, de 24.3.2010);
Vist el capítol IV, relatiu al Fitxer d'especialitats formatives i registre de centres i entitats de formació, de l'Ordre TRE/338/2008, de 4 de juliol, per la qual s'aproven les bases reguladores de les subvencions relatives a la formació d'oferta per realitzar accions formatives adreçades prioritàriament a treballadors/ores desocupats/ades que promou el Servei Públic d'Ocupació de Catalunya (DOGC núm. 5171, d'11.7.2008);
Vista l'Ordre TRE/349/2008, de 9 de juliol, per la qual es regula el règim d'ajuts i beques a les persones treballadores en situació d'atur i empreses establert en matèria de formació d'oferta (DOGC núm. 5176, de 18.7.2008), modificada per l'Ordre TRE/396/2009, de 2 de setembre (DOGC núm. 5463, de 14.9.2009);
Vista la Resolució EMO/1237/2014, de 2 de juny, del Servei Públic d'Ocupació de Catalunya que estableix els mòduls econòmics per al 2014 aplicables a les accions formatives professionals per a l'ocupació, en matèria de formació d'oferta, que promou el Servei Públic d'Ocupació de Catalunya, actualment vigent (DOGC núm. 6638, de 5.6.2014);
Vista la Resolució TRE/3767/2009, de 30 de novembre, per la qual es publica el qüestionari d'avaluació de la qualitat de les accions formatives adreçades prioritàriament a persones treballadores en situació d'atur que promou el Servei Públic d'Ocupació de Catalunya (DOGC núm. 5545, de 14.1.2010), modificada per la Resolució TRE/3713/2010, de 8 d'octubre (DOGC núm. 5762, de 24.11.2010);
Vista l'Ordre ECO/172/2015, de 3 de juny, sobre les formes de justificació de subvencions (DOGC núm.6890, de 11.06.2015).
Vist el Reglament delegat (UE) núm. 480/2014 de la Comissió, de 3 de març de 2014, que complementa el Reglament (UE) núm. 1303/2013 del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) núm. 1083/2006 del Consell (DOUE L 138/5, de 13.5.2014);
Vist el Reglament d'execució (UE) núm. 821/2014 de la Comissió, de 28 de juliol de 2014, pel qual s'estableixen les disposicions d'aplicació del Reglament (UE) núm. 1303/2013 del Parlament Europeu i del Consell, relatives a les modalitats de transferència i gestió de les contribucions del programa, la presentació d'informació sobre els instruments financers, les característiques tècniques de les mesures d'informació i comunicació de les operacions i el sistema per al registre i emmagatzament de les dades (DOUE L 223/7, de 29.7.2014);
Vista la Llei 3/2012, de 6 de juliol, de mesures urgents per a la reforma del mercat laboral;
Vist el Reial decret llei 3/2011, de 18 de febrer, de mesures urgents per a la millora de l'ocupabilitat i la reforma de les polítiques actives d'ocupació (BOE núm. 43, de 19.2.2011);
Vista la Resolució de 28 d'agost de 2013 de la Secretaria d'Estat d'Ocupació per la qual es publica l'Acord del Consell de Ministres de 2 d'agost de 2013, pel qual s'aprova el Pla anual de política d'ocupació;
Vista la Llei 2/2015, de l'11 de març, de pressupostos de la Generalitat de Catalunya per al 2015, (DOGC núm. 6830, de 13.03.2015);
Vista la Llei 3/2015, de l'11 de març, de mesures fiscals, financeres i administratives (DOGC núm. 6830, de 13.3.2015);
Vistos els informes de l'Àrea Jurídica d'Ocupació i Relacions Laborals i de la Intervenció Delegada, havent informat prèviament el Consell de Direcció del Servei Públic d'Ocupació de Catalunya, a proposta de la persona titular de la Direcció del Servei Públic d'Ocupació de Catalunya i en ús de les facultats que em són conferides d'acord amb l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya (DOGC núm. 1234, de 22.12.1989),
1.1 Aprovar les bases reguladores de les subvencions destinades a impulsar les accions formatives de formació d'oferta en àrees professionals prioritàries (FOAP), les quals figuren a l'annex 1 d'aquesta Ordre.
1.2 Obrir la convocatòria corresponent a l'any 2015.
1.3 El procediment per a la concessió d'aquestes subvencions és el de concurrència competitiva.
Per aquesta convocatòria es poden sol·licitar subvencions per dur a terme les següents tipologies d'accions formatives:
a) Especialitats adreçades a l'obtenció de certificats de professionalitat que es programin completes (mòduls formatius, formació complementària i mòdul de formació pràctica en empresa).
b) Especialitats convocades del fitxer d'especialitats del Servei Públic d'Ocupació de Catalunya no adreçades a l'obtenció de certificats de professionalitat.
La unitat mínima de sol·licitud, valoració i atorgament serà sempre un certificat de professionalitat complert o, altrament, una especialitat no vinculada al CNQP (Catàleg Nacional de Qualificacions Professionals).
Totes les especialitats que es sol·licitin han d'estar incloses a l'annex 6 d'aquesta Ordre.
3.1 Aquesta Ordre estableix una dotació pressupostària inicial de 43.380.000,00 euros a càrrec de les partides pressupostàries de l'exercici 2015:
Un cop es resolgui la concurrència competitiva corresponent a aquesta convocatòria es faran els tràmits corresponents per redistribuir els crèdits entre les partides pressupostàries per tal d'imputar correctament les entitats beneficiàries de les subvencions, en funció de la seva tipologia, a l'estructura econòmica del pressupost del Servei Públic d'Ocupació de Catalunya per al 2015.
3.2 Aquesta dotació inicial es podrà ampliar en funció de les disponibilitats pressupostàries, mitjançant resolució de la persona titular de la Direcció del Servei Públic d'Ocupació de Catalunya.
3.3 La resolució d'atorgament d'aquestes subvencions estarà condicionada a la disponibilitat pressupostària suficient per a aquesta finalitat, atès que correspon a programes acordats a la reunió de la LX Conferència Sectorial d'Ocupació i Assumptes Laborals celebrada el dia 13 d'abril de 2015, mitjançant la qual es distribueixen territorialment les subvencions de l'àmbit laboral finançades a càrrec dels pressupostos generals de l'Estat.
En aquesta convocatòria no s'apliquen els articles corresponents al Fons Social Europeu.
3.4 En el supòsit que una vegada resolta la convocatòria no s'hagi exhaurit l'import màxim destinat, s'hagin produït renúncies i/o revocacions, o bé el Servei Públic d'Ocupació de Catalunya obtingués nous fons, es podran assignar nous atorgaments d'accions formatives que no van obtenir subvenció perquè s'havia exhaurit el pressupost disponible i que compleixin els requisits per obtenir la subvenció que disposa aquesta convocatòria.
3.5 L'import destinat a les beques i ajuts per a l'alumnat participant en les accions formatives atorgades, regulats a la base 9 de l'annex 1 de la present Ordre, és de 1.000.000,00 €, a càrrec de la partida pressupostària 6204D/480.0018.12/331F/000 per a l'exercici 2016.
Aquest import resta condicionat a l'assignació que efectuï el Ministeri de Treball i Seguretat Social i al que s'acordi per la Conferència Sectorial d'Ocupació i Assumptes Laborals per a l'exercici 2016.
3.6 L'atorgament de les subvencions està supeditat a la possibilitat de reducció parcial o total de la subvenció, abans que no es dicti la resolució definitiva de concessió, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
4.1 El termini de presentació de les sol·licituds és des del dia 7 fins al 22 de setembre de 2015, ambdós inclosos.
4.2 Les sol·licituds s'han de presentar als llocs i pels mitjans a què fa referència la base 10 de l'annex 1 d'aquesta Ordre.
4.3 Els requisits per presentar sol·licituds són els que estan recollits a la base 3 de l'annex 1 d'aquesta Ordre.
4.4 A la data de publicació de la convocatòria, les entitats sol·licitants han d'estar d'alta en el Registre de centres i entitats de formació del Servei Públic d'Ocupació de Catalunya, en l'especialitat o especialitats que sol·licita o haver efectuat la sol·licitud d'inscripció o acreditació i haver pagat la taxa corresponent.
En aquest supòsit, l'admissió de la sol·licitud de l'especialitat estarà condicionada al que preveu la base 12.5 de l'annex 1 d'aquesta Ordre sobre la valoració d'accions formatives sol·licitades relacionades amb especialitats pendents d'alta al Registre.
Si en el moment de la resolució, una entitat sol·licitant té la proposta favorable per rebre una subvenció per a una especialitat, la sol·licitud d'inscripció o acreditació de la qual no hagi estat encara resolta, el Servei Públic d'Ocupació de Catalunya resoldrà l'atorgament de la subvenció amb l'inici de l'acció afectada condicionada a la inscripció o acreditació definitiva.
En tot cas, l'entitat no podrà iniciar l'acció formativa fins que no es resolgui la inscripció o acreditació per a aquella especialitat en el Fitxer de centres i especialitats del Servei Públic d'Ocupació de Catalunya.
5.1 Per tal que es consideri iniciat el conjunt d'actuacions que corresponen a la subvenció atorgada, les entitats beneficiàries hauran d'iniciar almenys alguna de les accions a partir de la data de notificació de l'atorgament de la subvenció i fins el 30 de desembre de 2015.
Les accions hauran de finalitzar com a màxim el 30 d'octubre de 2016.
5.2 Les especialitats formatives atorgades que tinguin data prevista de baixa del Fitxer d'especialitats s'hauran d'iniciar, necessariament, abans d'aquesta data de baixa.
5.3.La persona titular de la Direcció del Servei Públic d'Ocupació de Catalunya, mitjançant resolució, podrà autoritzar de manera excepcional períodes d'execució diferents als establerts al punt anterior, per causa no imputable a l'entitat o per causa de força major degudament justificada.
Col·lectius i accions prioritàries
6.1 Els col·lectius prioritaris per participar en accions formatives regulades en aquesta convocatòria són els següents:
Persones amb especials dificultats d'inserció al mercat de treball i/o en situació de vulnerabilitat social (persones amb discapacitat reconeguda igual o superior al 33%, persones majors de 45 anys, persones inscrites com a demandants d'ocupació no ocupades de forma ininterrompuda més de 2 anys),
Persones que no cobren prestació per desocupació o que no hi tinguin dret,
Persones amb baixa qualificació professional,
6.2 Es consideren accions formatives prioritàries, per a la convocatòria de 2015, les relacionades amb les competències d'idiomes, ofimàtica i tecnologies de la informació i comunicació, coneixements financers i jurídics, i les àrees formatives determinades com a prioritàries d'acord amb les necessitats formatives detectades per les meses locals d'ocupació i el Servei Públic d'Ocupació de Catalunya, d'acord amb el procediment establert a la base 13 de l'annex 1 d'aquesta Ordre.
Òrgan competent, resolució de les subvencions i recursos
L'òrgan competent per dictar la resolució, el termini per concloure el procediment, el mitjà de notificació i el règim de recursos es regulen a la base 14, de l'annex 1 de la present Ordre.
L'assegurança prevista en la base 4, apartat e), de l'annex 1 d'aquesta Ordre, ha de cobrir, per a cadascun dels/de les alumnes, un capital de 23.432,25 euros en cas de mort, i un capital de 46.864,52 euros en cas d'invalidesa, tots dos derivats del risc d'accident durant el desplaçament, per qualsevol mitjà, i durant l'assistència als cursos de formació, incloses les pràctiques en empreses, si n'hi ha.
S'ha de presentar aquesta pòlissa d'assegurança o certificat d'assegurança d'accidents personals abans de l'inici del curs i, en el moment de la justificació econòmica, presentar obligatòriament el rebut que n'acrediti el pagament.
Es disposa, al catàleg d'impresos de la web del Departament d'Empresa i Ocupació ( www.gencat.cat/empresaiocupacio ), el model de "Certificat d'assegurança d'accidents personals per a les accions de formació per a l'ocupació adreçada prioritàriament a les persones en situació d'atur" (G146NFO-276).
Als efectes del que preveuen els criteris b.4.1 i b.4.2 de la base 13 de l'annex 1 d'aquesta Ordre, les característiques tècniques dels estudis d'inserció són les següents:
- Nivell d'inserció segons contractes
Data de l'estudi: octubre 2015.
Any de l'expedient de les accions: 2012 i 2013.
L'alumnat aturat catalogat com a oient també s'ha cercat al Registre "Contrat@".
L'alumnat que ha causat baixa per col·locació de l'acció també s'ha cercat al Registre "Contrat@".
També es tenen en compte les dades d'inserció de l'alumnat de l'exercici 2013 no registrat al Registre "Contrat@" i, que l'entitat ho acrediti presentant l'informe de vida laboral de l'alumnat o l'alta d'autònoms al Servei Públic d'Ocupació de Catalunya fins a la data que finalitza el termini de presentació de sol·licituds.
- Nivell d'inserció segons afiliació a la Seguretat Social
Any de l'expedient de les accions: 2012 i 2013
L'alumnat en situació d'atur catalogat com a oient també s'ha cercat.
L'alumnat que ha causat baixa per col·locació de l'acció també s'ha cercat.
Als efectes de la present convocatòria, quant les bases facin referència a les convocatòries de "Formació d'oferta en àrees prioritàries" per a persones desocupades en els tres anys anteriors, aquestes corresponen a l'Ordre EMO/314/2014, l'Ordre EMO/248/2013, i l'Ordre EMO/286/2012.
Els expedients de subvencions que s'hagin atorgat d'acord amb les dues disposicions que deroga aquesta Ordre es continuaran regint per les bases reguladores a l'empara de les quals es van atorgar.
L'Ordre EMO/314/2014, de 20 d'octubre, per la qual s'aproven les bases per a la concessió de subvencions per a la realització d'accions de formació d'oferta adreçades prioritàriament a persones treballadores desocupades que promou el Servei Públic d'Ocupació de Catalunya, i s'obre la convocatòria per a l'any 2014 (FOAP 2014) (DOGC núm. 6735, de 24.10.2014).
L'Ordre EMO/324/2014, de 5 de novembre, de modificació de l'Ordre EMO/314/2014, de 20 d'octubre, per la qual s'aproven les bases per a la concessió de subvencions per a la realització d'accions de formació d'oferta adreçades prioritàriament a persones treballadores desocupades que promou el Servei Públic d'Ocupació de Catalunya, i s'obre la convocatòria per a l'any 2014 (FOAP 2014) (DOGC núm. 6745, de 7.11.2014
L'objecte d'aquestes bases és regular la concessió de subvencions públiques destinades a la realització d'accions formatives, vinculades al Fitxer d'especialitats formatives del Servei Públic d'Ocupació de Catalunya, en àrees professionals prioritàries, adreçades prioritàriament a persones treballadores desocupades.
Poden accedir a les subvencions previstes en aquestes bases:
a) Les entitats de formació inscrites o acreditades en l'especialitat sol·licitada en el Registre de centres i entitats de formació del Servei Públic d'Ocupació de Catalunya.
b) Les administracions públiques d'àmbit local i les entitats que hi estiguin adscrites o vinculades amb competència en matèria de desenvolupament local i de promoció de l'ocupació, d'acord amb el que estableix el Decret legislatiu 2/2003, de 28 d'abril, pel qual s'aprova el Text refós de la Llei municipal i de règim local de Catalunya, inscrites al Registre de centres i entitats de formació del Servei Públic d'Ocupació de Catalunya.
Quan l'entitat beneficiària de la subvenció sigui una persona jurídica, d'acord amb l'article 11.2 de la Llei 38/2003, de 17 de novembre, general de subvencions, els membres associats d'aquesta que es comprometin a executar la totalitat o part de les activitats que fonamenten la concessió en nom i per compte dels primers tindran igualment la condició de beneficiaris, sempre que en reuneixin els requisits exigits.
En aquests casos s'ha d'adjuntar un conveni on es determini de forma clara les funcions de cadascun dels membres associats en relació amb la subvenció i les seves relacions així com els drets i obligacions i responsabilitats de cadascun.
També s'hi haurà d'especificar quina és l'entitat encarregada de la coordinació i gestió del projecte.
Així mateix, cada membre haurà d'aportar la seva justificació econòmica.
No poden ser entitats beneficiàries aquelles associacions i fundacions ja constituïdes subjectes a les disposicions del Codi civil que no hagin adaptat i inscrit l'adaptació dels seus estatuts abans del 31 de desembre de 2012, d'acord amb la disposició transitòria primera de la Llei 4/2008, del llibre tercer del Codi civil de Catalunya, relatiu a les persones jurídiques, modificada per la Llei 5/2011, de 19 de juliol.
a) A la data de publicació de la convocatòria, han d'estar d'alta en el Registre de centres i entitats de formació del Servei Públic d'Ocupació de Catalunya, en l'especialitat o especialitats que sol·licita.
La convocatòria podrà establir altres situacions diferents d'alta definitiva en el Registre de centres i entitats en el moment de la convocatòria, quan així ho aconselli la seva gestió per part del Servei Públic d'Ocupació de Catalunya.
b) Donar ocupació, almenys, a un 2% de persones treballadores amb disminució sobre el nombre total de persones treballadores de l'entitat, o bé aplicar les mesures alternatives d'acord amb l'article 42 del Reial decret legislatiu 1/2013, de 29 de novembre, pel qual s'aprova el Text refós de la Llei general de drets de les persones amb discapacitat i de la seva inclusió social (BOE núm. 289, de 3.12.2013), pel que es regula el compliment alternatiu amb caràcter excepcional de la quota de reserva en favor dels treballadors amb discapacitat i el Decret 86/2015, de 2 de juny, sobre l'aplicació de reserva del 2% a favor de persones amb discapacitat en empreses de 50 o més persones treballadores i de les mesures alternatives de caràcter excepcional al seu compliment (DOGC núm. 6885, de 04.06.2015).
c) Complir les obligacions tributàries davant l'Estat i la Generalitat i les obligacions davant la Seguretat Social.
Aquest compliment s'haurà de mantenir al llarg de tot el procediment: en el moment de presentació de sol·licitud, en el moment previ a la resolució d'atorgament i abans de rebre qualsevol pagament.
d) No trobar-se en cap de les circumstàncies que impedeixen adquirir la condició de persona beneficiària previstes a l'article 13 de la Llei 38/2003, de 17 de novembre, general de subvencions (BOE núm. 276, de 18.11.2003).
e) Indicar, d'acord amb els agents socials, dels mitjans que utilitzen per prevenir i detectar casos d'assetjament sexual i d'assetjament per raó de sexe i per intervenir-hi en llurs centres de treball.
Aquest requisit només és aplicable en el cas d'empreses amb una plantilla igual o superior a 25 persones.
f) Complir els requisits establerts als articles 32.1, 32.3 i 36.4 de la Llei 1/1998, de 7 de gener, de política lingüística (DOGC núm. 2553, de 07.1.1998).
g) No haver estat sancionades, en resolució ferma, per la comissió d'infracció greu en matèria d'integració laboral de discapacitats o molt greu en matèria de relacions laborals o en matèria de seguretat i salut en el treball, de conformitat amb el Text refós de la Llei sobre infraccions i sancions de l'ordre social, aprovat per Reial decret legislatiu 5/2000, de 4 d'agost (BOE núm. 189, de 8.8.2000).
h) Complir les obligacions i no incórrer en els supòsits de prohibició establerts als articles 90.bis i 92.bis del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002).
i) Disposar d'un sistema d'organització i de gestió de la prevenció, d'acord amb la Llei 31/1995, de 8 de novembre, de prevenció de riscos laborals (BOE núm. 269, de 10.11.1995); el Reial decret 39/1997, de 17 de gener, pel qual s'aprova el Reglament dels serveis de prevenció (BOE núm. 27, de 31.1.1997).
j) Complir l'obligació de respectar la igualtat de tracte i d'oportunitats a l'àmbit laboral i, amb aquesta finalitat, adoptar mesures adreçades a evitar qualsevol tipus de discriminació laboral entre homes i dones.
En cas de les empreses de més de 250 persones treballadores, aquestes hauran d'elaborar i aplicar amb caràcter obligatori un Pla d'igualtat, d'acord amb el que estableix l'article 45 de la Llei orgànica 3/2007, de 22 de març, per la igualtat efectiva entre homes i dones (BOE núm. 71, de 23.3.2007).
k) Disposar dels mitjans tècnics, humans i materials necessaris per realitzar funcions de programació, coordinació i control intern de l'acció formativa.
l) Disposar del certificat de solidesa de cada immoble on s'impartiran les accions formatives, expedit i visat durant els quatre anys naturals anteriors a l'any de la convocatòria.
m) En cas de persones físiques empresàries, estar donat d'alta en el cens de l'impost sobre activitats econòmiques en aquells supòsits en què sigui obligatori.
n) Les entitats sense ànim de lucre han d'estar inscrites en el registre corresponent.
o) En cas de fundacions i associacions, haver adaptat els estatuts segons la disposició transitòria primera de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques, i a la llei 5/2011, del 19 de juliol, de modificació de l'anterior.
p) En cas de les fundacions, haver complert el deure de presentar els comptes anuals davant del Protectorat, d'acord amb l'article 336-3 del llibre tercer del Codi civil de Catalunya, aprovat per la Llei 4/2008, de 24 d'abril.
q) Disposar de la certificació de qualitat corresponent del seu sistema de gestió de la formació ocupacional, expedida per un organisme certificador degudament acreditat davant l'Entitat Nacional d'Acreditació (ENAC) i vigent durant tot el període d'execució de les accions, d'acord amb el que estableix l'article 37 de l'Ordre TRE/338/2008, de 4 de juliol, per la qual s'aproven les bases reguladores de les subvencions relatives a la formació d'oferta per realitzar accions formatives adreçades prioritàriament a persones treballadores desocupades que promou el Servei Públic d'Ocupació de Catalunya.
r) Complir els requisits específics que es determinen en aquesta Ordre i complir qualsevol altra obligació legal o reglamentària que pugui afectar-les.
3.2 El compliment d'aquests requisits s'acreditarà mitjançant les declaracions responsables signades pel representant de l'entitat sol·licitant que estan incloses als documents de la sol·licitud.
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció i acreditar-ho davant el Servei Públic d'Ocupació de Catalunya en la forma i termini que s'estableix a la base 19 de l'annex 1 d'aquesta Ordre; així com estar connectats i utilitzar la xarxa telemàtica del Servei Públic d'Ocupació de Catalunya i les eines informàtiques que determini el Servei Públic d'Ocupació de Catalunya.
b) Formalitzar el corresponent encàrrec de gestió, en cas que l'entitat beneficiària sigui una entitat pública, i aquesta vulgui executar les actuacions mitjançant ens instrumentals, sempre que aquests hagin recollit expressament en la norma que els crea o en els seus estatuts que tenen la condició de mitjà propi i servei tècnic de l'entitat beneficiària, d'acord amb el que estableix l'article 24.6 del Reial decret legislatiu 3/2011, de 14 de novembre, pel qual s'aprova el Text refós de la Llei de contractes del sector públic (BOE núm. 279, de 16.11.2011).
c) Justificar davant l'òrgan concedent, el compliment dels requisits i les condicions que determinen la concessió o el gaudiment de la subvenció, mitjançant els justificants de les despeses o l'activitat que ha de cobrir l'import finançat, o subvenció, o bé, si la subvenció consisteix en un percentatge del cost de l'activitat o la inversió, el cost total corresponent, sense perjudici d'altres mitjans de comprovació que s'hagin establert en les bases reguladores.
d) Subscriure, amb caràcter previ a la percepció de finançament públic, un compromís verificable de qualitat en la gestió, la transparència i l'eficiència en l'ús de recursos públics, d'acord amb el model disponible al catàleg d'impresos del Departament d'Empresa i Ocupació ( www.gencat.cat/empresaiocupacio ).
Aquest compromís ha d'estar referit al seguiment de la impartició i l'assistència de totes les persones participants, i a la seva satisfacció amb l'execució de l'acció formativa, els seus continguts, els seus resultats, la qualitat del professorat i les modalitats d'impartició.
e) Subscriure una pòlissa d'assegurança d'accident, amb caràcter previ a l'inici de l'acció formativa, que s'ajusti tant al període de duració teòrico-pràctic de l'acció formativa com al seu horari diari, que cobreixi les despeses d'accident in itínere, els riscos derivats de les visites de l'alumnat a empreses o altres establiments que s'organitzin per donar suport al desenvolupament de les accions formatives.
L'entitat beneficiària pot optar per subscriure una pòlissa d'assegurança col·lectiva que doni cobertura a l'alumnat del projecte aprovat.
En cada convocatòria es fixaran els imports que han de cobrir aquestes assegurances.
f) Conservar els justificants originals i electrònics, i qualsevol altra documentació relacionada amb la subvenció atorgada, durant un període mínim de cinc anys.
Quan la convocatòria estableixi la participació en les accions formatives de joves inscrits al registre de la Garantia Juvenil s'hauran de conservar tots els documents justificatius de les despeses cofinançades pel Fons Social Europeu durant un termini de tres anys a partir del 31 de desembre següent a la presentació dels comptes davant la Unió Europea que efectuarà el Servei Públic d'Ocupació de Catalunya on s'incloguin aquestes despeses.
El Servei Públic d'Ocupació de Catalunya informarà als beneficiaris de la data d'inici d'aquest període.
g) Proposar a l'òrgan competent qualsevol canvi que, d'acord amb la normativa vigent, es pugui produir en la destinació de la subvenció, sense variar-ne la finalitat.
Qualsevol canvi s'ha de notificar prèviament i per escrit a l'òrgan instructor, el qual ha de valorar la proposta de modificació i la pot acceptar si no comporta canvis substancials ni representa un incompliment dels requisits i condicions establerts en aquestes bases.
h) Sotmetre's a les actuacions de comprovació que corresponguin al Servei Públic d'Ocupació de Catalunya, i a les de control de l'activitat econòmica i financera que corresponguin a la Intervenció General de la Generalitat de Catalunya, a la Sindicatura de Comptes o a altres òrgans competents, tant nacionals com comunitaris, aportant tota la informació que els sigui requerida en l'exercici de les actuacions anteriors.
i) Comunicar a l'òrgan concedent de la subvenció altres subvencions sol·licitades o concedides per a la mateixa finalitat, els contractes administratius, laborals o altres formes de finançament públic o privat que recaiguin sobre la mateixa activitat objecte de la subvenció i qualsevol altra alteració produïda en les que ja hagin estat comunicades, a fi i efecte que se'n puguin avaluar la seva compatibilitat.
j) Disposar dels llibres comptables, els registres diligenciats i altres documents degudament auditats en els termes exigits per la legislació mercantil i sectorial aplicable al beneficiari en cada cas, així com aquells estats comptables i registres específics que siguin exigits per les bases reguladores de les subvencions, amb la finalitat de garantir l'exercici adequat de les facultats de comprovació i control.
k) Procedir al reintegrament dels fons percebuts en el cas de revocació de la subvenció en els termes que s'indiquin en la corresponent resolució.
l) Donar l'adequada publicitat del caràcter públic del finançament en tota aquella inversió o material escrit producte de l'actuació subvencionada, d'acord amb les mesures de difusió contingudes a la base 26 de l'annex 1 d'aquesta Ordre.
m) Mantenir la traçabilitat de tota la documentació tècnica i econòmica que permeti verificar, d'una banda, la correcta realització de les activitats objecte d'aquesta subvenció, i d'altra, l'adequació entre els registres comptables i els documents acreditatius de les despeses derivades de la realització d'aquestes activitats, amb els imports que es presentaran a cofinançament del Fons Social Europeu.
n) Identificar expressament en la seva comptabilitat les despeses imputades a cadascuna de les accions de forma separada o per qualsevol altre mitjà que permeti verificar el cofinançament de la despesa pel Fons Social Europeu.
o) Garantir la gratuïtat de les accions formatives de les persones participants en la formació subvencionada.
p) No comercialitzar els productes elaborats durant la realització de les accions formatives i altres accions de formació.
Si escau, es podrà realitzar la cessió dels productes elaborats a institucions i entitats benèfiques.
q) Informar l'alumnat a l'inici de l'acció formativa dels seus drets i obligacions així com de tota la informació que se s'estableixi a l'Ordre i dels ajuts que regula la base 9 de l'annex 1 d'aquesta Ordre, abans del procés de selecció.
Igualment, informar-los si la formació que s'impartirà és conduent a un certificat de professionalitat o no.
Informar els joves inscrits al registre de Garantia Juvenil, que siguin destinataris d'aquesta actuació, quan la convocatòria s'emmarqui dins del Programa Operatiu d'Ocupació Juvenil cofinançat per la Iniciativa d'Ocupació Juvenil i el Fons Social Europeu per al període 2014-2020 núm. CCI2014ES05M90PO01.
r) Facilitar el qüestionari d'avaluació a l'alumnat i comunicar els resultats al Servei Públic d'Ocupació de Catalunya emplenat en format paper fins que no estigui disponible el qüestionari per via telemàtica segons el que disposa la Resolució TRE/3767/2009, de 30 de novembre, modificada per la Resolució TRE/3713/2010, de 8 d'octubre.
s) Impartir i avaluar la formació corresponent a certificat de professionalitat d'acord amb el Reial decret 34/2008, de 18 de gener, pel qual es regulen els certificats de professionalitat i amb el Reial decret que estableix el certificat de professionalitat concret a impartir, així com amb el títol III, capítol I, de l'Ordre ESS/1897/2013, de 10 d'octubre, per la qual es regulen els certificats de professionalitat.
t) Complir amb les indicacions que determinin les guies de gestió vigents i/o que determini cada convocatòria, publicades al web del Servei Públic d'Ocupació de Catalunya i a l'aplicatiu GIA (Gestió Integrada d'Accions), així com complir amb les indicacions de la resta de guies i instruccions que s'esmenten en aquesta Ordre, pels diferents àmbits de gestió.
u) No subrogar la gestió de qualsevol aspecte de l'activitat subvencionada.
v) Acceptar la inclusió en la llista de beneficiaris publicada d'acord amb l'article 115 apartat 2 del Reglament (UE) 1303/2013 del Parlament Europeu i del Consell, de 17 de desembre de 2013.
w) Informar dels indicadors d'execució i de resultats, tant comuns com específics, corresponents a la gestió de la subvenció rebuda amb l'objectiu de complir amb els requisits de certificació i/o justificació al Servicio Público de Empleo Estatal i, al Fons Social Europeu en cas que la convocatòria tingui cofinançament europeu, en la forma i terminis que estableixi l'òrgan competent.
x) D'acord amb el que s'estableix a l'article 15.2 de la Llei 19/2014 de 29 de desembre, de transparència accés a la informació pública i bon govern, en el cas que els beneficiaris siguin persones jurídiques i l'import a atorgar sigui superior a 10.000 euros, comunicar la informació relativa a les retribucions dels òrgans de direcció o administració, a l'efecte de fer-les públiques.
5.1 Les accions de formació que es regulen en aquestes bases s'adrecen prioritàriament a persones treballadores en situació d'atur demandants d'ocupació (DONO), que han de ser com a mínim el 80% de les persones participants, llevat que la convocatòria estableixi un altre percentatge, sens perjudici de la participació de persones treballadores ocupades.
5.2 Les persones destinatàries de la formació han de complir els requisits previs següents:
- Estar inscrites al Servei Públic d'Ocupació de Catalunya abans d'iniciar l'acció formativa, tant si són persones treballadores en situació d'atur, com si són ocupades.
La consideració de persona treballadora ocupada o desocupada està determinada per la situació laboral en què es trobi el dia anterior a la seva data d'alta a l'acció formativa.
- L'alumnat ha de complir els requisits que el programa de l'especialitat formativa preveu, o bé els previstos en el Reial decret que reguli el certificat de professionalitat en què s'hagi d'inscriure.
Les entitats beneficiàries tenen l'obligació de comprovar aquests requisits abans d'incorporar les persones candidates a les accions formatives.
5.3 Des del Servei Públic d'Ocupació de Catalunya es fomentarà la participació de l'alumnat que presentin major dificultat en la incorporació al mercat de treball i la igualtat d'oportunitats home-dona envers l'ocupació.
5.4 El Servei Públic d'Ocupació de Catalunya establirà en cada convocatòria quins col·lectius es consideren prioritaris per a la participació en les accions formatives subvencionades.
5.5 Queda expressament prohibit incorporar alumnat provinent del finançament privat a l'empara de l'Ordre EMO/186/2014, de 16 de juny, per la qual es regula el procediment d'autorització per a la impartició de les accions formatives conduents a l'obtenció de certificats de professionalitat no finançades amb fons públics, a Catalunya, en les convocatòries sota l'empara de la present Ordre.
El Servei Públic d'Ocupació de Catalunya facilitarà aquest control mitjançant l'aplicació de gestió de les accions formatives (GIA) accessible en https://gia.oficinadetreball.cat/soc_new/home/login.php, ja que aquesta aplicació comprova la participació d'un/a alumne/a en altres accions formatives.
5.6 En cas que a les accions finançades en el marc de les convocatòries subjectes a la present Ordre s'incorporin alumnes que participin en una altra convocatòria del Servei Públic d'Ocupació de Catalunya, que gestioni la mateixa entitat, aquesta haurà de tenir cura d'evitar el doble finançament o la concurrència de finançament per una mateixa persona o despesa, tal com estableix la base 24 d'aquest annex.
El Servei Públic d'Ocupació de Catalunya vetllarà per garantir aquest supòsit.
6.1 Les actuacions subvencionables són les accions formatives associades a les especialitats vinculades al Fitxer d'especialitats formatives del Servei Públic d'Ocupació de Catalunya que figuren en l'annex 6 de la present Ordre.
L'oferta formativa està territorialitzada i a cada comarca/unitat territorial només s'hi poden programar les especialitats que consten a l'annex 6, on també es detalla alguna condició particular d'especialitats amb regulació específica.
L'oferta formativa pretén anticipar la formació al nou model productiu, apostant pels sectors més innovadors, fent especial èmfasi en les àrees prioritzades.
S'hi inclouen accions formatives adreçades a l'obtenció de certificats de professionalitat i altres especialitats formatives no adreçades a l'obtenció de certificats de professionalitat.
Els continguts formatius així com els requisits respecte instal·lacions, dotació, equipaments, personal formador, perfil de l'alumnat i avaluacions són els contemplats al programa de cada especialitat formativa o en els reials decrets corresponents, en el cas dels certificats de professionalitat.
Els certificats de professionalitat s'han de sol·licitar complets, i s'ha de formar un itinerari formatiu compost per 3 blocs: els mòduls formatius professionalitzadors, el mòdul de formació complementària i el mòdul de pràctiques en centres de treball.
Les especialitats no dirigides a l'obtenció de certificats de professionalitat també s'han de sol·licitar senceres.
6.2 Les despeses subvencionables es troben detallades en l'annex 4 d'aquesta Ordre.
En l'annex 5 s'especifiquen els criteris d'imputació de les despeses.
6.3 Les entitats beneficiàries podran iniciar les accions formatives a partir de la data de notificació de la resolució d'atorgament, sempre que disposin d'una pòlissa d'assegurança d'accidents personals en els termes que consten a l'apartat e) de la base 4 i a l'annex 2 d'aquesta Ordre.
Es donarà per iniciat un expedient atorgat quan, almenys una de les accions formatives atorgades s'hagi iniciat com a màxim el 30 de desembre de l'any de l'atorgament.
Les especialitats formatives que tinguin data prevista de baixa del fitxer d'especialitats s'hauran d'iniciar, necessàriament, abans d'aquesta data de baixa.
Les accions han de finalitzar com a màxim el 30 d'octubre de l'any següent al de l'atorgament, llevat que la convocatòria estableixi un altre termini.
6.4 La persona titular de la Direcció del Servei Públic d'Ocupació de Catalunya, mitjançant resolució, pot autoritzar de manera excepcional períodes d'execució diferents, per causa no imputable a l'entitat, de força major o que suposi una avantatge per a la inserció de l'alumnat, i en qualsevol altre cas degudament justificat.
Les entitats beneficiàries no poden subcontractar amb tercers l'execució de l'activitat formativa que se'ls adjudiqui.
A aquests efectes, la contractació del personal docent per impartir la formació no es considera subcontractació.
8.1 L'import de la subvenció es calcularà en funció del nombre de places d'alumnes atorgats, amb un màxim de 15, del mòdul econòmic establert per a cada especialitat formativa i del nombre d'hores de l'especialitat sol·licitada.
La quantia màxima a concedir per a cada acció formativa es determinarà de la manera següent:
a) Especialitats no adreçades a l'obtenció de certificats de professionalitat que no tenen pràctiques en empresa dins de l'acció formativa:
Preu màxim = hores * nombre de places d'alumnes atorgat * import mòdul econòmic de l'especialitat.
b) Especialitats adreçades a l'obtenció de certificats de professionalitat o a especialitats no adreçades a l'obtenció de certificats de professionalitat que tenen pràctiques en empresa dins de l'acció formativa en el seu programa:
Preu màxim = Cost formació teoricopràctica + cost pràctiques en empresa
El cost de formació teoricopràctica inclou la formació professionalitzadora i la formació complementària, de caràcter obligatori, que es subvenciona amb el mateix preu/hora que l'especialitat a la qual va associada.
Els costos es calcularan en base a:
Preu màxim = hores * nombre de places d'alumnes atorgades * import mòdul econòmic aplicable.
El mòdul econòmic a aplicar al mòdul de pràctiques en empresa dels certificats de professionalitat és de 1,5 € hora.
En ambdós casos, el mòdul econòmic de cada especialitat és l'establert per a l'àrea professional a la qual pertany i es pot consultar en la Resolució EMO/1237/2014, de 2 de juny, per la qual s'estableixen els mòduls econòmics aplicables a les accions formatives professionals per a l'ocupació, en matèria de formació d'oferta adreçada prioritàriament a persones treballadores aturades, que promou el Servei Públic d'Ocupació de Catalunya (DOGC núm. 6638, de 5.6.2014), o per la norma vigent.
8.2 La quantia màxima que es pot atorgar a una entitat sol·licitant és, com a màxim, un import equivalent al 75 % de la seva xifra de negoci mitja anual dels darrers 3 anys, i en els casos d'entitats de nova creació, que no poden demostrar la xifra de negoci, tan sols es permetrà l'atorgament d'una acció formativa, certificat de professionalitat (CP) complet o especialitat no CP.
Les entitats que no han estat beneficiàries d'accions subvencionades de les convocatòries de "Formació d'oferta en àrees prioritàries" en cap dels tres anys anteriors podran obtenir, com a màxim, un atorgament de subvenció per realitzar dos certificats de professionalitat complets o especialitats no vinculades al Catàleg Nacional de Qualificacions Professionals, igual que les entitats de nova incorporació al Registre de centres i entitats de formació del Servei Públic d'Ocupació de Catalunya.
Cap entitat podrà obtenir més de 5 atorgaments d'una mateixa especialitat formativa en una mateixa Unitat Territorial.
8.3 Les quanties atorgades tenen la consideració d'import màxim i s'ajustaran, una vegada executada la formació, d'acord amb el nombre d'alumnes subvencionables, les hores efectivament realitzades i la justificació econòmica de les despeses revisades i correctament justificades.
En realitzar aquest ajustament i determinar l'import total justificat, no seran objecte de minoració econòmica els canvis de situació laboral dels treballadors/ores que es produeixin a partir de la data d'inici de l'acció formativa.
Tampoc es penalitzarà econòmicament l'entitat que hagi donat formació a un nombre d'alumnes superior al nombre d'atorgats, sempre que compleixin tots els requisits.
L'alumnat que participi en les accions formatives regulades en aquesta Ordre poden sol·licitar beques per a persones amb discapacitat, ajuts de transport, manutenció, manutenció i allotjament, conciliació, sempre que compleixin els requisits per gaudir-ne, regulats a la normativa corresponent.
Cada alumne/a presentarà la sol·licitud de beca o ajut a l'entitat on realitza la formació abans de finalitzar l'acció formativa per a la qual el sol·licita.
L'entitat beneficiària l'introduirà, a petició de la persona interessada, a la xarxa telemàtica del Servei Públic d'Ocupació de Catalunya.
Aquesta imprimirà dues còpies per a què les signi la persona interessada i li retornarà una còpia segellada i datada i l'altra la presentarà immediatament al Servei Públic d'Ocupació de Catalunya, abans de finalitzar l'acció formativa.
El Servei Públic d'Ocupació de Catalunya revisarà les sol·licituds un cop hagi finalitzat l'acció formativa en què participi la persona interessada, i es verifiqui l'assistència mínima obligatòria i l'avaluació positiva.
En cas que, dins de l'itinerari formatiu de l'alumne/a, aquest/a no compleixi amb els requisits d'alguna de les accions formatives, no tindrà dret a percebre l'ajut d'aquesta acció formativa.
En qualsevol cas, només es reconeixerà el dret a percebre l'ajut dels dies realment assistits.
10.1 Les sol·licituds s'han de presentar segons els models normalitzats que estaran a disposició de les persones interessades a la Seu electrònica de la Generalitat de Catalunya ( https://seu.gencat.cat ) i a la pàgina web del Servei Públic d'Ocupació de Catalunya (http:// www.oficinadetreball.gencat.cat ).
10.2 Les sol·licituds han d'anar adreçades a la persona titular de la Direcció del Servei Públic d'Ocupació de Catalunya i s'han de presentar per mitjans telemàtics, acompanyades, si escau, de la documentació que preveuen aquestes bases, a través de la Seu electrònica de la Generalitat de Catalunya ( https://seu.gencat.cat ).
10.3 Les dades detallades de les accions formatives sol·licitades s'han d'informar mitjançant l'aplicació informàtica del Servei Públic d'Ocupació de Catalunya (GIA) disponible al seu web (http:// www.oficinadetreball.gencat.cat ).
Aquesta aplicació facilitarà les dades relatives al codi identificatiu de la sol·licitud i l'import total sol·licitat, que s'han de consignar en l'imprès normalitzat de sol·licitud.
En cada convocatòria es podran establir els llocs i la forma de presentació de les sol·licituds per a les diferents entitats sol·licitants.
Per a la presentació de les sol·licituds les entitats han de seguir les indicacions en la corresponent guia per a la gestió d'accions de formació per a l'ocupació, publicada al web del Servei Públic d'Ocupació de Catalunya així com a l'aplicatiu GIA.
10.4 Les persones que presentin les sol·licituds per mitjans telemàtics s'han d'autenticar a través dels sistemes de signatura electrònica admesos per la Seu electrònica de la Generalitat de Catalunya per a tràmits de nivell mitjà d'acord amb l'Esquema Nacional de Seguretat (Reial decret 3/2010, de 8 de gener, pel qual es regula l'Esquema Nacional de Seguretat a l'àmbit de l'administració electrònica).
10.5 Les persones interessades s'han d'autenticar per fer la resta de transaccions associades al procediment de concessió i justificació dels ajuts per mitjans telemàtics a través del sistema de signatura electrònica que determini la pròpia Seu electrònica.
10.6 En el supòsit d'interrupció per circumstàncies accidentals del funcionament de la Seu electrònica, i sempre que sigui tècnicament possible, la persona usuària que hi accedeixi ha de visualitzar un missatge en què es comuniqui aquesta circumstància, indicant-li els registres presencials on es pot presentar la documentació alternativament i informant dels efectes d'aquesta interrupció del funcionament en el còmput dels terminis.
10.7 La sol·licitud inclou les declaracions responsables següents:
a) Requisits a què fa referència la base 3 de l'annex 1 d'aquesta Ordre.
En cas afirmatiu, cal indicar el programa al qual s'acull, la quantia sol·licitada, el percentatge que suposen del cost total del projecte, si es troben en fase de sol·licitud o concessió i amb càrrec a quina entitat pública o privada s'han sol·licitat.
c) Disposar de l'escriptura de constitució de la societat i inscripció dels seus estatuts en el Registre Mercantil o en el Registre corresponent.
d) En cas d'associacions i fundacions ja constituïdes subjectes a les disposicions del Codi civil de Catalunya, l'entitat ha de disposar dels estatuts adaptats i inscrits abans del 31 de desembre de 2012, d'acord amb la disposició transitòria primera de la Llei 4/2008, del llibre tercer del Codi civil de Catalunya, relatiu a les persones jurídiques (DOGC núm. 5123, de 2.5.2008), modificada per la Llei 5/2011, de 19 de juliol (DOGC núm. 5925, de 21.7.2011).
e) Disposar de facultats de representació de la empresa, d'acord amb la corresponent escriptura notarial inscrita en el Registre Mercantil o en el Registre corresponent, si escau.
f) Disposar dels llibres comptables, registres diligenciats i altres documents degudament auditats, en els termes exigits per la legislació mercantil i sectorial aplicable.
g) Disposar d'un sistema de comptabilitat separada per identificar els documents comptables vinculats a l'acció subvencionada, a efectes del compliment de l'obligació de portar una comptabilitat separada o específica establerta a l'apartat m) de la base 4 de l'annex 1 d'aquesta Ordre.
h) En cas que l'entitat beneficiària sigui una entitat pública, i aquesta vulgui executar les actuacions mitjançant ens instrumentals, haurà d'indicar l'entitat que actuarà com a mitjà propi de l'entitat beneficiària, i que per tant tindrà recollit expressament en la norma que la crea o en els seus estatuts, que té la condició de mitjà propi i servei tècnic de l'entitat beneficiària d'acord amb el que estableix l'article 24.6 del Reial decret legislatiu 3/2011, de 14 de novembre, pel qual s'aprova el Text refós de la Llei de contractes del sector públic, així com que s'ha formalitzat el corresponent encàrrec de gestió.
i) Xifra de negoci dels 3 darrers anys, entesa com el total d'ingressos rebuts per la realització de totes les transaccions econòmiques realitzades durant el període de temps establert.
Consisteix en el valor total del béns venuts i serveis prestats per l'empresa dins la seva activitat diària i principal.
Les vendes es comptabilitzen sense incloure l'impost sobre el valor afegit (IVA) i en termes nets.
En el cas dels ens locals, es comptabilitzarà l'equivalent al volum dels capítols I a IV del seu pressupost d'ingressos.
10.8 La presentació de declaracions responsables faculta l'Administració per verificar en qualsevol moment la veracitat de les dades declarades, mitjançant les comprovacions necessàries, telemàticament o per altres mitjans, sigui per mostreig o exhaustivament.
En cas que es posi de manifest la falsedat d'alguna de les declaracions, es procedirà d'acord amb el que preveu la base 22.3 i la base 25 de l'annex 1 d'aquesta Ordre.
10.9 La presentació de la sol·licitud comporta l'autorització al Servei Públic d'Ocupació de Catalunya i a l'Oficina de Gestió Empresarial per obtenir per mitjans electrònics les dades necessàries per la comprovació dels requisits i obligacions de l'entitat sol·licitant de la subvenció.
10.10 Amb les sol·licituds s'ha d'adjuntar la documentació que es detalla a continuació:
a) En cas de canvi de dades o si és el primer cop que se sol·licita un ajut o subvenció al Servei Públic d'Ocupació de Catalunya o a la Generalitat, sol·licitud de transferència bancària per a pagaments de la Tresoreria de la Generalitat de Catalunya a creditors particulars que està disponible al Departament d'Economia i Coneixement http://www20.gencat.cat/docs/economia/Documents/Arxius/doc_92922561_1.pdf
b) En cas d'entitats que no han estat beneficiàries o no han realitzat accions subvencionades de les convocatòries de "Formació d'oferta en àrees prioritàries" en el període dels tres anys anteriors al de la convocatòria a què es presenten:
Document "Declaració sobre l'activitat de l'entitat en polítiques d'ocupació, la seva capacitat i la seva vinculació al sector professional".
c) En funció de les especialitats sol·licitades:
Document: "Declaracions responsables per a determinades especialitats formatives sol·licitades en la convocatòria de Formació d'oferta en àrees prioritàries".
d) En cas d'empreses associades, agremiades o vinculades a l'entitat sol·licitant, que executin la totalitat o part de les activitats subvencionades, s'ha de presentar un conveni amb cadascuna que en determini el paper que desenvoluparan les empreses associades en relació amb la subvenció i les seves relacions així com els drets i obligacions i responsabilitats de cadascuna.
El conveni ha d'especificar quina és l'entitat encarregada de la coordinació i gestió del projecte.
A més a més, també han de presentar el document "Declaracions responsables per entitats agremiades, vinculades o associades, convocatòria".
10.11 En cas de documents que ja es trobin en poder de qualsevol dels departaments de la Generalitat de Catalunya, en aplicació del que preveu l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, la seva aportació es pot substituir per una declaració de la persona o entitat sol·licitant conforme no hi ha hagut modificacions en la data de presentació de la sol·licitud, fent constar el lloc, la data i l'òrgan davant el qual es va presentar la documentació.
10.12 Si la sol·licitud no reuneix els requisits establerts en aquesta base, es requerirà a la persona sol·licitant perquè, en un termini de deu dies hàbils, esmeni el defecte o adjunti els documents preceptius, amb indicació que, si no ho fa, es considera que desisteix de la seva petició, amb resolució prèvia, d'acord amb el que disposa l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú.
10.13 Les entitats o empreses que tinguin negociada amb l'Administració una pròrroga, ajornament, moratòria o qualsevol altra condició especial, en relació amb els deutes tributaris i/o de Seguretat Social, cal que aportin documentació acreditativa d'aquesta prerrogativa especial.
10.14 La data de presentació de la sol·licitud que es tindrà en compte a efectes de termini serà la data d'entrada de la sol·licitud a l'Oficina de Gestió Empresarial i, en el cas de les administracions públiques d'àmbit local i les entitats que hi estiguin adscrites o vinculades, es tindrà en compte la data d'entrada de la sol·licitud en l'extranet de les administracions catalanes, en endavant EACAT.
A les dues plataformes s'hi accedeix a través de la seu electrònica de la Generalitat de Catalunya ( http://seu.gencat.cat ).
10.15 L'òrgan instructor i l'Oficina de Gestió Empresarial podran comprovar d'ofici les dades i el compliment dels requisits:
En cas de persona jurídica, les dades relatives a la personalitat jurídica, a la capacitat d'obrar i al document d'identificació fiscal de l'entitat, als registre corresponents.
En cas de persona física empresària, les dades relatives a l'alta en el cens de l'impost sobre activitats econòmiques.
En cas de fundacions, que hagin complert el deure de presentació dels comptes anuals davant el Protectorat.
En cas de fundacions i associacions, que hagin adaptat els seus estatuts, d'acord amb el règim transitori previst per la Llei 4/2088, de 24 d'abril, del llibre tercer del Codi civil de Catalunya.
En cas de persones físiques, si són residents o no a Catalunya, si escau.
En cas que l'òrgan instructor o l'Oficina de Gestió Empresarial per causes alienes a la seva actuació, no pugui comprovar d'ofici les dades i el compliment dels requisits esmenats, requerirà a la persona beneficiària que aporti la documentació escaient en els termes previstos per la llei.
11.1 L'incompliment dels requisits no esmenables o del termini de presentació de sol·licituds que estableixen aquestes bases comporta la inadmissió de la sol·licitud.
2 La manca de presentació de qualsevol dels documents que preveu la base 10 de l'annex 1 d'aquesta Ordre o la manca d'esmena dels requisits esmenables en el termini de 10 dies hàbils i amb el requeriment previ comporta el desistiment de la sol·licitud.
11.3 En cas que es sol·licitin especialitats no ofertades en la corresponent comarca/unitat territorial, malgrat s'hagin mecanitzat a l'aplicatiu informàtic de Gestió Integrada d'Accions (GIA), la sol·licitud no serà admesa.
La persona titular de la Subdirecció General de Polítiques Actives d'Ocupació en dictarà la resolució d'inadmissió que correspongui.
11.4 Qualsevol entitat sol·licitant pot desistir expressament de la seva sol·licitud de subvenció presentant un escrit i la persona titular de la Subdirecció General de Polítiques Actives d'Ocupació l'haurà d'acceptar.
11.5 Prèviament a la concessió de les subvencions, la persona titular de la Subdirecció General de Polítiques Actives d'Ocupació ha de resoldre sobre la inadmissió o el desistiment de les sol·licituds.
12.2 La instrucció del procediment de concessió de les subvencions correspon a la Subdirecció General de Polítiques Actives d'Ocupació del Servei Públic d'Ocupació de Catalunya.
12.3 Avaluades les sol·licituds, aquestes seran examinades per un òrgan col·legiat, la composició del qual serà la següent, llevat que la convocatòria estableixi una de diferent:
La persona titular de la Subdirecció General de Polítiques Actives d'Ocupació.
La persona titular de la Subdirecció General d'Ocupació i Territori del Servei Públic d'Ocupació de Catalunya.
La persona titular del Servei de Formació Professional per a la Inserció Laboral.
Els/les caps dels serveis territorials del Servei Públic d'Ocupació de Catalunya.
Una persona representant de les direccions territorials del Departament d'Empresa i Ocupació
La persona titular del Servei Jurídic del Servei Públic d'Ocupació de Catalunya.
12.4 Atès el que estableix l'article 10.5 de l'Acord GOV/110/2014, de 22 de juliol, pel qual s'aprova el model tipus de bases reguladores dels procediments per a la concessió de subvencions, en règim de concurrència competitiva, tramitats per l'Administració de la Generalitat i el seu sector públic, un cop avaluades les sol·licituds, l'òrgan instructor formularà directament proposta de resolució definitiva de concessió de subvencions, d'acord amb la proposta de l'òrgan col·legiat.
12.5 Distribució del pressupost i procediment per als atorgaments
La distribució del pressupost i el procés d'atorgament respon a una sèrie de criteris que s'han determinat per obtenir una oferta formativa equilibrada territorialment, diversa quant a les àrees formatives i amb un estàndard de qualitat.
En base a aquests criteris es procedirà, sense elements de discrecionalitat que no hagin estat prèviament definits, a la distribució del pressupost i a l'atorgament de les accions formatives.
De l'import màxim convocat es farà una reserva del 3% per dur a terme la concurrència competitiva entre les sol·licituds d'especialitats adreçades a persones amb discapacitat (especialitats amb codi DCP) a nivell de les demarcacions territorials de Catalunya.
La distribució d'aquesta reserva entre les demarcacions serà proporcional a l'atur registrat amb un factor de correcció territorial atenent a l'índex sintètic comarcal (annex 10.1 d'aquesta Ordre).
Així mateix, i a fi de garantir una oferta formativa diversificada i prioritzada, es farà una reserva inicial addicional del 2% de l'import màxim convocat, que s'aplicarà al final de l'assignació de les accions formatives en el procediment de concurrència.
Amb el 95% del pressupost restant, es procedirà a una distribució de reserves inicials entre les diferents unitats territorials, a fi de garantir una assignació pressupostària equilibrada territorialment i descentralitzada.
Aquesta distribució és proporcional a l'atur registrat en cadascuna de les unitats territorials -segons mitjana anual de l'any anterior a la convocatòria-, amb una correcció atenent a l'índex sintètic comarcal elaborat per l'Observatori d'Empresa i Ocupació (vegeu l'annex 10.2 d'aquesta Ordre).
Les unitats territorials (vegeu l'annex 9 d'aquesta Ordre) són comarques —o agrupacions de comarques— que tenen una dimensió suficient per garantir una oferta formativa mínimament diversificada i completa.
En els casos d'unitats territorials compostes per més d'una comarca, la seva agrupació s'ha fet seguint fonamentalment criteris de proximitat i accessibilitat.
Cada unitat territorial té definides prèviament les especialitats que s'hi poden sol·licitar i la seva priorització.
Aquestes especialitats han estat prioritzades com a resultat del procés de detecció de necessitats formatives que prèviament s'ha desenvolupat pel Servei Públic d'Ocupació de Catalunya i publicada al seu web.
Només es poden sol·licitar accions formatives en les especialitats que hagin estat prioritzades en cada unitat territorial.
Amb el pressupost resultant en cada unitat territorial es faran, alhora, 4 reserves pressupostàries segons els següents blocs:
- Bloc IFC: 10% del pressupost per a l'assignació d'especialitats prioritzades de la família IFC (Informàtica i Comunicacions).
- Bloc ADG: 10% del pressupost per a l'assignació d'especialitats prioritzades de la família ADG (Administració i Gestió) amb exclusió de les especialitats dedicades a la formació en idiomes que tenen un bloc apart.
- Bloc idiomes: 10% del pressupost per a l'assignació d'especialitats totalment dedicades a la formació en idiomes.
- Bloc "Resta d'especialitats": 70% del pressupost restant per a la resta d'especialitats prioritzades.
Amb el pressupost distribuït en aquestes reserves inicials s'inicia el procediment de concurrència d'acord amb les fases que es descriuen a continuació:
Fase de valoració d'accions formatives sol·licitades relacionades amb especialitats pendents d'alta al Registre.
Fase primera: concurrència per àrea formativa i unitat territorial.
Fase segona: concurrència per blocs i unitat territorial.
Fase tercera: concurrència per bloc transversal i unitat territorial.
Fase quarta: concurrència per unitat territorial.
Fase cinquena: concurrència per demarcació territorial.
Fase sisena: concurrència a Catalunya.
Fase setena: atorgament de la reserva pressupostària per reforçar l'ajustament a prioritats detectades.
Fase de valoració d'accions formatives sol·licitades relacionades amb especialitats pendents d'alta al Registre
Es seleccionaran quines accions formatives sol·licitades —d'entitats que a la data de la publicació de la convocatòria no estiguin d'alta en el Registre de centres i entitats de formació del Servei Públic d'Ocupació de Catalunya per a l'especialitat que sol·licita— podran participar en la concurrència.
La selecció consistirà en el següent: una vegada feta la valoració de totes les sol·licituds es comprovarà, per a cada unitat territorial i especialitat, si hi ha accions formatives sol·licitades per part d'entitats que hagin estat donades d'alta en el Registre de centres i entitats de formació del Servei Públic d'Ocupació de Catalunya amb una puntuació igual o superior als 75 punts.
Si és així, no es prendran en consideració les sol·licituds d'accions formatives relacionades amb aquestes especialitats pendents d'alta al Registre en la unitat territorial.
En cas contrari sí que es tindran en compte aquestes sol·licituds, sempre que es donin els requisits per obtenir la condició d'entitat beneficiària establerts en la base 3 de l'annex 1 d'aquesta Ordre.
Les sol·licituds de subvencions per a la formació que no hagin estat seleccionades segons el que preveu aquest apartat restaran desestimades, sens detriment que el procés de sol·licitud d'inscripció o acreditació del centre en l'especialitat es mantindrà vigent.
Fase primera: concurrència per àrea formativa i unitat territorial
Totes les àrees formatives que tinguin alguna sol·licitud amb una puntuació mínima de 75 punts — d'acord amb els criteris de valoració establerts a la base 13 de l'annex 1 d'aquesta Ordre — tindran un pressupost de reserva inicial.
A aquests efectes el bloc d'idiomes es considerarà com a una única àrea formativa.
A cadascuna d'aquestes àrees formatives se li determinarà una prioritat, calculada en base a la puntuació mitjana de totes les especialitats sol·licitades dins d'aquesta àrea.
Per a cadascun dels quatre blocs, es determinarà la proporció de prioritat que aquesta àrea representa respecte del total de prioritats d'àrees sol·licitades en el bloc, i aquesta proporció determinarà el pressupost del bloc a destinar a cada àrea formativa.
A continuació, s'ordenaran les accions formatives sol·licitades per puntuació per procedir al seu atorgament d'acord amb el pressupost disponible.
Únicament podran tenir atorgament en aquesta fase les accions sol·licitades que obtinguin una puntuació mínima de 75 punts.
En cas d'empat en la puntuació entre dues accions formatives d'una mateixa entitat, s'atorgarà en funció de l'ordre de preferència que hagi indicat la pròpia entitat.
Per tant, l'ordre de prioritat que les entitats expressen en la sol·licitud serà determinant per a totes aquelles que puguin ser atorgades consecutivament.
En cas d'empat de la puntuació entre dues accions formatives d'entitats diferents s'atorgaran, per ordre, en funció dels resultats dels criteris de: l'experiència prèvia en la impartició de l'especialitat, de l'Informe final de verificació i execució (IVE) o de la capacitat de les entitats (adaptant proporcionalment ambdues puntuacions per a fer-les comparables, si escau), dels resultats d'inserció, i de la puntuació en la valoració de l'alumnat.
Si encara fos possible atorgar una acció formativa més, una vegada fet l'atorgament a l'entitat beneficiada per aquest desempat, es procedirà a atorgar una acció formativa a l'entitat que hagi obtingut la segona posició segons els criteris esmentats anteriorment; i així sucessivament amb entitats amb les que hagin empatat.
A les accions formatives d'entitats que no han realitzat accions formatives subvencionades de les convocatòries de "Formació d'oferta en àrees prioritàries" en el període dels tres anys anteriors aquesta convocatòria, se'ls aplicarà el valor d'inserció i la puntuació de la valoració de l'alumnat mitjà de totes les entitats en la família en qüestió.
Amb l'objectiu d'obtenir una oferta diversificada, es determinarà quina és l'acció formativa millor puntuada en cada àrea formativa i bloc.
Aquesta puntuació servirà de base per definir la "puntuació d'atorgament per àrea i unitat territorial", que serà el resultat de reduir en un 15% la puntuació més alta (la puntuació del primer atorgament).
Així, en cas de haver-hi pressupost disponible, en les àrees formatives que tenen peticions de més d'un centre que superin la "puntuació d'atorgament", l'adjudicació d'accions formatives serà rotativa entre tots ells seguint els criteris de puntuació, experiència prèvia en la impartició de l'especialitat formativa, Informe final de verificació i execució (IVE) de centre o capacitat, resultats d'inserció i resultats de valoració de l'alumnat.
Quan a l'hora d'atorgar una acció formativa s'hagi superat la reserva pressupostària inicial per àrea formativa i unitat territorial, s'atorgarà l'acció formativa que hi hagi per ordre de puntuació, però d'una àrea formativa que no hagi superat aquesta reserva.
En el cas que el pressupost disponible cobreixi un 66% o més de l'acció formativa a atorgar, es permetrà superar aquest reserva.
Els romanents de pressupost sense assignar que es produeixin en aquesta fase passaran a la fase segona.
Fase segona: concurrència per blocs i unitat territorial
Com a conseqüència del procés anterior es generaran uns romanents de pressupost per a cada bloc.
Les accions formatives sol·licitades no atorgades de cada bloc s'ordenaran per puntuació i es procedirà a l'atorgament, amb independència de la seva àrea formativa.
La puntuació del primer atorgament en la segona fase a nivell de bloc servirà de base per definir la "puntuació d'atorgament per bloc i unitat territorial", que serà el resultat de reduir en un 10% la puntuació més alta (la puntuació del primer atorgament de la segona fase).
Quan en algun bloc d'una unitat territorial no s'hagi donat cap atorgament perquè el pressupost és insuficient per a la primera acció formativa, es calcularà si el pressupost disponible cobreix el 66% o més de l'acció formativa.
Si és així es procedirà a l'atorgament.
Fase tercera: concurrència per bloc transversal i unitat territorial
Si encara hi hagués romanents en els blocs corresponents a ADG, IFC i idiomes, i sota la reserva inicial del 30% del pressupost de la unitat territorial, es procedirà a atorgar les accions formatives amb major puntuació, sense tenir en compte la seva separació en blocs.
La puntuació del primer atorgament en la fase tercera a nivell de bloc transversal servirà de base per definir la "puntuació d'atorgament per bloc transversal i unitat territorial", que serà el resultat de reduir en un 10% la puntuació més alta (la puntuació del primer atorgament de la tercera fase).
Els romanents de pressupost sense assignar que es produeixin en aquesta fase passen a la fase quarta.
Fase quarta: concurrència per unitat territorial
Si encara hi hagués romanents en la unitat territorial, es procedirà a atorgar en cadascuna les accions formatives amb major puntuació, sense tenir en compte la separació entre blocs.
S'entendrà que una acció formativa es pot atorgar si el pressupost disponible cobreix més d'un 50% de l'acció a atorgar.
Aquesta distribució s'iniciarà, i progressarà de forma decreixent, per les UT on el romanent sigui percentualment superior sobre el total del pressupost inicial de la UT.
Fase cinquena: concurrència per demarcació territorial
Si encara hi hagués romanents a nivell d'unitat territorial aquests es destinaran a un atorgament a nivell de demarcació territorial.
En aquest cas s'atorgaran les accions formatives amb major puntuació de la demarcació territorial fins que s'esgoti el pressupost, independentment de la unitat territorial.
Les unitats territorials que generen romanents, i que estan composades per comarques de diverses demarcacions, faran una aportació dels romanents a la demarcació de forma proporcional a l'atur registrat que correspon a cadascuna.
Fase sisena: concurrència a Catalunya
Si hi hagués romanents a nivell de demarcació aquests es destinaran a un atorgament a nivell de tota Catalunya.
En aquest cas s'atorgaran les accions formatives amb major puntuació del conjunt de Catalunya, fins que s'esgoti el pressupost, independentment de la demarcació.
Fase setena: atorgament de la reserva pressupostària per reforçar l'ajustament a prioritats detectades (2% del pressupost inicialment reservat)
Una vegada han finalitzat les fases anteriors (i amb els eventuals romanents de DCP), s'identificaran totes les especialitats prioritzades amb 30 punts que no han tingut cap atorgament en el conjunt de Catalunya tot i haver-hi sol·licituds.
Aquestes sol·licituds s'ordenaran de més puntuació a menys i es procedirà a atorgar el pressupost fins el màxim de 3 accions formatives per demarcació.
Si després d'aquesta distribució hi ha romanents es procedirà a atorgar de nou, per puntuació, sense tenir en compte la limitació per demarcació.
Si no hi ha especialitats prioritzades amb 30 punts que no hagin tingut cap atorgament en el conjunt de Catalunya es farà l'exercici anterior amb les especialitats prioritzades amb 20 punts que no han tingut cap atorgament en el conjunt de Catalunya, tot i haver-hi sol·licituds.
I, posterior i successivament, amb 10 punts.
El procediment previst per als casos d'empat seran aplicables a qualsevol altre nivell de distribució de pressupost.
En tot cas, d'acord amb la base 8 de l'annex 1 d'aquesta Ordre i com a conseqüència de l'assignació d'accions formatives en les diferents fases de la concurrència, cap entitat podrà tenir un atorgament que superi el topall de xifra de negoci per entitat.
A més, s'estableix la següent limitació per especialitat formativa:
Atenció Social (SSCS): una vegada s'hagin atorgat dues accions formatives en aquesta àrea formativa en la seva unitat territorial, només es podran efectuar atorgaments que suposin com a màxim un percentatge del 10% del total del pressupost de la unitat territorial.
12.6 Especialitats adaptades a persones amb discapacitat
En relació a les especialitats DCP també serà d'aplicació la fase de valoració d'accions formatives sol·licitades relacionades amb especialitats pendents d'alta al Registre.
A més, el procés d'atorgament també tindrà en compte el criteri de "puntuació d'atorgament", en els mateixos termes generals que s'han exposat per a la resta d'especialitats, tot mantenint el topall de xifra de negoci per entitat, però en aquest cas sense tenir en compte cap pressupost inicial associat a àrea formativa.
La "puntuació d'atorgament" es determinarà tan sols a nivell de demarcació i serà el resultat de reduir en un 15% la puntuació més alta (la puntuació del primer atorgament).
Els imports diferencials entre els atorgaments que es poden dur a terme en una demarcació i el pressupost disponible es consideraran romanents.
Aquests romanents s'atorgaran posteriorment entre aquestes especialitats, a nivell de tota Catalunya, amb els mateixos criteris i fins a esgotar el pressupost inicialment disponible.
Si encara hi ha romanents, aquests aniran a la fase setena prevista per a les especialitats diferents a DCP.
Si alguna demarcació, donat el procés de concurrència previst pels DCP, no obté cap atorgament perquè el pressupost de la primera acció supera el pressupost disponible; es considerarà que l'acció es pot atorgar si el pressupost disponible cobreix més d'un 66% de l'acció a atorgar.
El pressupost addicional necessari s'agafarà de les demarcacions on les sol·licituds no arribin al pressupost disponible si n'hi ha, o —en cas que això no pugui ser— de la demarcació de Barcelona.
12.7 Les respectives convocatòries podran determinar altres procediments per a la distribució del pressupost convocat, en funció de les disponibilitats, de les prioritats de les àrees professionals i de les necessitats territorials detectades.
Els criteris d'atorgament de les subvencions previstes en aquestes bases es resumeixen a la taula següent:
ENTITATS AMB ACCIONS ATORGADES I REALITZADES EN ELS TRES ANYS ANTERIORS
Criteri A – ADEQUACIÓ A LES NECESSITATS DEL MERCAT DE TREBALL SEGONS TERRITORI
a.1 Priorització del Servei Públic d'Ocupació de Catalunya-
Criteri B – CAPACITAT I QUALITAT DELS CENTRES I ENTITATS
b.1 Informe final de verificació i execució (IVE) del centre
b.2 Gestió de les accions realitzades
b.2.1 Percentatge d'assistència per centre
b.2.2 Valoració del centre per part de l'alumnat
b.2.3 Valoració del personal formador per part de l'alumnat
b.2.4 Valoració de les pràctiques per part de l'alumnat
b.3.1 Nivell d'execució per centre
b.3.2 Alumnes que han causat baixa abans del 10%
b.4 Nivell d'inserció per entitat i família
b.4.1 Nivell d'inserció segons contractes
b.4.2 Nivell d'inserció segons afiliació a la Seguretat Social
b.5 Informe sobre la capacitat de l'entitat
Criteri C – VALORACIÓ DE LA FORMACIÓ REALITZADA I SOL·LICITADA
Incompliment dels períodes de pràctiques en centres de treball.
c.1.a Pràctiques de perfeccionament
c.1.b Mòdul de pràctiques en centre de treball
c.2 Especialitats vinculades a la formació amb contingut d'idiomes (només bloc idiomes)
c.3 Especialitats vinculades a la formació en ofimàtica (només bloc TIC)
c.4 Programació de pràctiques de perfeccionament professional en empreses fora de la durada de l'acció formativa, en especialitats no adreçades a l'obtenció d'un certificat de professionalitat regulat pel Reial decret 34/2008
La puntuació total màxima per a qualsevol entitat és de 100 punts.
Les accions amb una puntuació inferior a 55 punts no poden ser atorgades.
La forma d'aplicar i acreditar els criteris de concurrència competitiva per a l'atorgament de les subvencions previstes en aquesta Ordre diferenciarà entre entitats amb experiència en el període dels tres anys anteriors al de la convocatòria a què es presenten, enteses com a entitats que van tenir algun atorgament i van realitzar accions de formació subvencionades de les convocatòries de "Formació d'oferta en àrees prioritàries" per a persones desocupades en els tres anys anteriors, i la resta d'entitats, aquelles entitats que no han realitzat accions subvencionades de les convocatòries de "Formació d'oferta en àrees prioritàries" en el període dels tres anys anteriors.
La puntuació total mínima, és de -25 punts ja que es pot penalitzar amb puntuacions negatives alguns criteris segons les dades acreditades o en funció de l'actuació dels centres i entitats o les sol·licituds presentades.
Criteri: experiència prèvia en la impartició de la formació.
A més de la taula anterior es determina un criteri per valorar 'l'experiència prèvia en la impartició de la formació'.
La puntuació d'aquest criteri només és aplicable en casos d'empat.
Constitueix, tal i com es preveu a la base 12.5 de l'annex 1 d'aquesta Ordre, un criteri de desempat i d'ordenació en els atorgaments rotatius en els casos d'empat.
L'experiència prèvia en la impartició de la formació es determinarà per centre i especialitat.
Vindrà definida per la impartició d'accions formatives en les diferents convocatòries de "Formació d'oferta en àrees prioritàries" en tot el període dels tres anys anteriors al de la convocatòria a què es presenten.
La impartició d'accions formatives en l'especialitat per part del centre, en cadascuna de les diferents convocatòries mencionades anteriorment, obtindrà d'un punt fins a un màxim de tres.
Criteri A: adequació a les necessitats del mercat de treball.
L'adequació de les accions sol·licitades a les necessitats del mercat de treball en el territori i a la qualificació professional dels diferents col·lectius de persones treballadores, es valora tenint en compte les àrees prioritàries del Servei Públic d'Ocupació de Catalunya segons les necessitats formatives territorials i la priorització establerta per les meses locals d'ocupació i altres agents territorials i sectorials que han estat consultats sistemàticament pel Servei Públic d'Ocupació de Catalunya.
Les puntuacions segons les prioritzacions de les especialitats ofertades en les diferents comarques/unitats territorials (l'oferta formativa està territorialitzada i a cada comarca/unitat territorial només s'hi poden programar determinades especialitats) consten a l'annex 6 de la present Ordre, d'especialitats ofertades i prioritzades.
a.1 Àrees prioritàries del Servei Públic d'Ocupació de Catalunya segons les necessitats formatives territorials.
Basat en l'anàlisi quantitativa i qualitativa de l'ajustament de l'oferta formativa a les necessitats del mercat de treball i a les previsions d'ocupació i d'activitat econòmica, el Servei Públic d'Ocupació de Catalunya va realitzar i publicar a la seva web un informe sobre la priorització de l'oferta formativa
empreses/colaborador/Prioritzacio_oferta_formativa_2012
Com a resultat d'aquesta anàlisi anterior i fruit d'un exercici de contrast amb els agents territorials de les diferents unitats territorials, s'han determinat les especialitats que es convoquen en cada comarca/unitat territorial i si aquestes són objecte de priorització.
Per a les accions sol·licitades, la puntuació d'aquest criteri és de 10 punts si es tracta d'especialitats que han estat prioritzades per part dels Serveis Territorials del Servei Públic d'Ocupació de Catalunya, i 10 punts per part dels CIFO o d'altres organismes especialitzats de la Generalitat de Catalunya que han estat consultats.
En els casos en què tots els organismes anteriors —que han emès una priorització sobre una especialitat i comarca/unitat territorial — han coincidit en determinar una priorització, les accions sol·licitades en aquesta especialitat i comarca/unitat territorial rebran una puntuació de 20 punts.
Les Meses locals d'ocupació, en el marc de les funcions conferides en l'article 3.5 del Decret 336/1998, de 15 de desembre, pel qual es regulen les Meses locals d'ocupació, poden modular les prioritats establertes pel Servei Públic d'Ocupació de Catalunya en base a la seva detecció pròpia de necessitats de formació ocupacional en el seu àmbit territorial.
La modulació proposada ha d'estar fonamentada en base a dades del mercat de treball, prospectives d'ocupació, enquestes a empreses o a l'alumnat, diagnosis territorials, així com en altres documents o aportacions dels membres de la mesa, que els confereixen justificació.
Per a les accions sol·licitades, en funció de la priorització establerta per les Meses locals d'ocupació segons l'especialitat formativa i la comarca/unitat territorial, en aquest criteri es dóna una puntuació de 10 punts a les especialitats prioritzades.
Criteri B: capacitat i qualitat dels centres i entitats.
La capacitat i la qualitat dels centres i les entitats sol·licitants per a la realització de les accions formatives que facilitin la inserció laboral o millora professional de l'alumnat es valorarà mitjançant els següents criteris.
b.1 Informe final de verificació i execució (IVE).
Aquest criteri es valora en cas de les entitats amb atorgament i accions realitzades en el període dels tres anys anteriors a la convocatòria a què es presenten.
La puntuació màxima d'aquest criteri és de 36 punts i la mínima de 0 punts.
En cas que la puntuació de l'informe sigui inferior a 13 punts, es puntuarà amb 0 punts.
S'emet un informe final de verificació i execució (IVE) de cada centre, entès com a adreça formativa.
Així doncs, s'assigna la puntuació obtinguda en aquest ítem de forma diferenciada a les accions sol·licitades que s'imparteixen a centres diferents de cada entitat.
També és possible que, per a determinades especialitats, la puntuació d'un centre de formació tingui una puntuació singular.
Aquesta puntuació s'aplicarà a totes les sol·licituds en aquest centre i en aquesta especialitat.
El model d'informe final de verificació i execució (IVE) s'adjunta a la present Ordre a l'annex 11, model 1.
En cas de centres amb atorgament i accions realitzades en algun dels tres anys anteriors, l'informe final de verificació i execució (IVE) s'emetrà en relació al darrer exercici en el qual el centre hagi realitzat alguna acció.
En cas de centres sense atorgament en cap dels tres últims anys, però d'entitats amb d'altres centres que sí han tingut atorgament almenys en algun d'aquests tres exercicis, se'ls puntuarà mitjançant una valoració global de tots els centres de l'entitat amb accions realitzades respecte al darrer any en el qual hagi realitzat alguna acció —sense tenir en compte les puntuacions singulars que el centre pugui tenir en determinades especialitats—.
A l'informe de cada centre es valoren els aspectes d'atenció a les persones usuàries, la selecció de l'alumnat, la qualitat en la impartició de la formació i el compliment d'obligacions o instruccions del Servei Públic d'Ocupació de Catalunya (qualitat de la gestió), les memòries d'execució, així com el període de pràctiques en empresa, i els equipaments.
b.2 Gestió de les accions realitzades.
Aquest criteri es puntua en cas de les entitats amb atorgament i accions realitzades en el període dels tres anys anteriors a la convocatòria.
Valora la qualitat de la gestió en l'execució d'accions de cada centre formatiu en exercicis anteriors, amb una puntuació màxima de 14 punts i una mínima de 0 punts.
b.2.1 Percentatge d'assistència per centre.
Per a cada centre es calcula el percentatge d'assistència de l'alumnat inscrit a les accions formatives realitzades o executades tenint en compte l'assistència que consta a l'aplicatiu GIA de tot l'alumnat inscrit a l'inici de les accions (document DL1) i les altes posteriors (document DL2 d'alta), de cadascuna de les accions, excepte la de l'alumnat que ha causat baixa per col·locació.
Per a les accions de FOAP 2013 i posteriors, el percentatge d'assistència es calcularà per a cadascun dels mòduls formatius, en les accions formatives CEN d'especialitats adreçades a l'obtenció d'un certificat de professionalitat.
En cas de les especialitats no adreçades a l'obtenció d'un Certificat de Professionalitat, el percentatge d'assistència es calcularà per a tota l'acció formativa.
Es fa la mitjana de l'assistència de tot l'alumnat de totes les accions executades pel centre formatiu els tres anys anteriors al de la convocatòria: accions tancades a la data de finalització del període de sol·licitud, amb el document informe final d'assistència generat (IFA).
Criteri percentatge d'assistència
Als centres sense cap acció realitzada els tres anys anteriors, però d'una entitat amb més centres que sí tinguin accions realitzades en aquests anys, se'ls aplica la puntuació mitjana d'assistència de la resta de centres de l'entitat.
A les entitats amb accions executades però sense cap IFA tancat a la data de finalització del període de sol·licitud, se'ls aplicarà la puntuació mitjana d'assistència de la resta de centres sol·licitants de la seva unitat territorial.
b.2.2 Valoració del centre per part de l'alumnat.
Es determina la valoració que realitza l'alumnat sobre cada centre, en emplenar el qüestionari d'avaluació.
Es tenen en compte les valoracions de les preguntes III.1 (1.1, 1.2 i 1.3) i III.10 dels qüestionaris mecanitzats, a les aplicacions informàtiques previstes pel SOC, els tres anys anteriors, per a les convocatòries de "Formació d'oferta en àrees prioritàries".
Primer es calcula la mitjana de les preguntes 1.1, 1.2 i 1.3.
La mitjana resultant fa mitjana amb la mitjana de la pregunta 10.
El centre té l'obligació de mecanitzar la informació de la totalitat dels qüestionaris emplenats, en els 2 mesos posteriors a la finalització del curs.
Només els centres que hagin mecanitzat almenys un 80% dels qüestionaris que haurien d'haver estat emplenats per l'alumnat obtindran aquesta puntuació.
Es consideren els qüestionaris emplenats fins a la data de finalització del període de sol·licitud.
El percentatge de mecanització es calcula dividint el nombre de qüestionaris mecanitzats entre el nombre de qüestionaris corresponents a accions tancades que hauria d'haver estat mecanitzat.
Els centres que no arribin al percentatge obtindran 0 punts per aquest criteri.
Els centres que no tenen cap acció amb obligació de tenir emplenat cap qüestionari, se'ls aplicarà la puntuació mitjana de la valoració de la resta de centres de l'entitat.
A les entitats amb accions executades però que a la data de finalització del període de sol·licitud no tenen cap acció amb obligació de tenir emplenat cap qüestionari, se'ls aplicarà la puntuació mitjana de la valoració de la resta de centres sol·licitants de la seva unitat territorial.
b.2.3 Valoració del personal formador per part de l'alumnat.
Amb els mateixos criteris generals que els establerts en l'anterior criteri 'b.2.2 Valoració del centre per part de l'alumnat', en aquest cas es tenen en compte les valoracions de les preguntes 4.4.1 i 4.4.2 (així com les equivalents a d'altres persones formadores) dels qüestionaris mecanitzats els tres anys anteriors, per a les convocatòries de "Formació d'oferta en àrees prioritàries".
Criteri valoració sobre la persona formadora
b.2.4 Valoració de les pràctiques per part de l'alumnat.
Amb els mateixos criteris generals que els establerts en l'anterior criteri 'b.2.2 Valoració del centre per part de l'alumnat', en aquest cas es tenen en compte les valoracions de la pregunta 2.4 i/o 2.5 dels qüestionaris mecanitzats els tres anys anteriors, per a les convocatòries de "Formació d'oferta en àrees prioritàries".
La puntuació s'arrodoneix a la centèsima de punt.
Si l'entitat mai ha dut a terme mòduls de formació pràctica en centres de treball de certificats de professionalitat, pràctiques de perfeccionament, o aquests no s'han mecanitzat de forma suficient —com s'ha descrit anteriorment— el valor d'aquest ítem serà '0'.
Criteri valoració sobre les pràctiques
Aquest criteri es valora en cas de les entitats amb atorgament i accions realitzades en el període dels tres anys anteriors.
b.3.1 Nivell d'execució per centre.
Per a cada centre es calcula el percentatge d'execució dividint el total d'accions formatives realitzades o executades entre el total d'accions formatives atorgades al centre corresponent, dels tres anys anteriors per a les convocatòries de "Formació d'oferta en àrees prioritàries" finalitzades.
Es consideren accions realitzades o executades les que estiguin tancades al GIA a la data de finalització del període de sol·licitud.
La puntuació màxima d'aquest criteri és de 5 punts i la mínima de -5 punts.
Els centres sense cap acció realitzada els tres anys anteriors, però d'una entitat amb més centres que tinguin accions realitzades en aquests anys, se'ls aplica la puntuació mitjana d'execució de la resta de centres de l'entitat.
A les entitats per a les quals no es pugui calcular aquest criteri, perquè no han executat accions en convocatòries finalitzades, se'ls aplicarà la puntuació mitjana dels centres sol·licitants de la seva unitat territorial.
b.3.2 Alumnes que han causat baixa al 10% d'execució.
Per a cada centre es calcula l'alumnat inscrit en el moment d'iniciar l'acció formativa (document DL1).
De tot aquest alumnat es restaran els que hagin causat baixa per col·locació i s'identificarà aquells que hagin causat baixa durant el 10% d'execució de l'acció formativa.
Per a les accions de FOAP 2013 no es tindrà en compte el primer mòdul de la primera acció iniciada.
Per a aquesta convocatòria el percentatge de baixes inicials es calcularà per a tota l'acció formativa en el cas de les especialitats no adreçades a l'obtenció d'un certificat de professionalitat; i per a les accions formatives CEN d'especialitats adreçades a l'obtenció d'un certificat de professionalitat, el percentatge de baixes inicials es calcularà per a cadascun dels mòduls.
Es fa la mitjana amb tot l'alumnat de totes les accions executades pel centre formatiu els tres anys anteriors al de la convocatòria: accions tancades a la data de finalització del període de sol·licitud, amb el document informe final d'assistència (IFA) que ha generat el GIA.
Es consideren les convocatòries de "Formació d'oferta en àrees prioritàries".
La puntuació màxima d'aquest criteri és de 5 punts i la mínima és de 0 punts.
Percentatge de baixes al 10% d'execució
Els centres sense cap acció realitzada els tres anys anteriors, però d'una entitat amb més centres que sí tinguin accions realitzades en aquests anys, se'ls aplica el percentatge de baixes al 10% de la resta de centres de l'entitat.
A les entitats amb accions executades però sense cap IFA tancat a la data de fi del període de sol·licitud se'ls aplica el percentatge de baixes al 10% de la resta de centres sol·licitants de la seva unitat territorial.
b.4 Nivell d'inserció per entitat i família.
Aquest criteri es puntua en cas de les entitats amb atorgament i accions realitzades en el període dels tres anys anteriors per a les convocatòries de "Formació d'oferta en àrees prioritàries" finalitzades.
Es valora la inserció assolida per l'entitat, a cada família professional sol·licitada, en els dos exercicis anteriors dels quals es poden mesurar les dades, és a dir, que pugui ser objecte de valoració perquè hagin transcorregut 6 mesos des de la fi de la darrera acció.
Si d'una entitat es disposa de dades d'inserció dels dos anys es consideraran només les dades d'inserció del darrer any, que és el més proper a l'any de la convocatòria.
En cas d'entitats que en la família a valorar no tinguin cap acció executada l'any més proper a l'any de la convocatòria, se li aplicarà el nivell d'inserció mitjà de la resta de famílies amb informació disponible per a aquella entitat d'aquell exercici o, si de d'aquell no n'hi ha disponibles, de l'exercici anterior.
En cas d'entitats que en la família a valorar no tinguin cap acció executada d'aquell exercici, se li aplicarà el nivell d'inserció mitjà de la resta de famílies amb informació disponible per a aquella entitat d'aquell exercici.
A les entitats amb cap acció executada de cap família en cap dels dos exercicis, se'ls aplicarà el nivell d'inserció mitjà de les accions executades, de l'exercici més proper a l'any de la convocatòria, de totes les entitats sol·licitants a la convocatòria per a la família sol·licitada.
b.4.1 Nivell d'inserció segons contractes.
Per al càlcul del nivell d'inserció segons contractes dels dos exercicis anteriors dels quals es poden mesurar les dades, és a dir, que pugui ser objecte de valoració perquè hagin transcorregut 6 mesos des de la fi de la darrera acció, es realitza, per a cada nova convocatòria, un estudi estadístic des del Servei Públic d'Ocupació de Catalunya i s'extreuen les dades del Registre de contractes de Catalunya "Contrat@" de l'alumnat que va participar en accions iniciades en aquells exercicis, per a les convocatòries de "Formació d'oferta en àrees prioritàries".
Es comptabilitzen els contractes de l'alumnat registrats des de la data d'alta de l'alumne/a a l'acció formativa i fins a 6 mesos a la data posterior de la baixa de l'alumne/a de l'acció, que pot coincidir o no amb la data de finalització de l'acció.
En cas de certificats de professionalitat, atès que poden estar compostos per diverses referències d'acció, es fa una consulta per a cada alumne/entitat/itinerari de certificat de professionalitat i es determina un valor seguint el criteri que almenys es computi algun contracte durant l'itinerari que hagi cursat l'alumne/a.
Les característiques tècniques per al càlcul del nivell d'inserció s'especificaran a la convocatòria.
b.4.2 Nivell d'inserció segons afiliació a la Seguretat Social.
Per al càlcul del nivell d'inserció segons l'afiliació a la Seguretat Social dels dos exercicis anteriors dels quals es poden mesurar les dades, és a dir, que puguin ser objecte de valoració perquè hagin transcorregut 6 mesos des de la fi de la darrera acció, es realitza un estudi estadístic des del Servei Públic d'Ocupació de Catalunya i s'extreuen les dades de l'Observatori d'Empresa i Ocupació, a partir del fitxer estadístic trimestral de la Seguretat Social, de l'alumnat que va participar en accions iniciades en aquells dos exercicis, per a les convocatòries de "Formació d'oferta en àrees prioritàries".
Per a cada alumne/a es determina la data de la seva baixa de l'acció, que pot coincidir o no amb la data de finalització de l'acció.
En cas de certificats de professionalitat, atès que poden estar compostos per diverses referències d'acció, es fa una consulta per a cada alumne/entitat/itinerari de certificat de professionalitat i es determina la darrera data.
Una vegada determinada aquesta data —de la baixa de l'alumne/a de l'acció— es comproven els dos talls trimestrals de la Seguretat Social següents, i es determina en cada cas —amb un S/N—si estava cotitzant en règim general o en règim d'autònoms.
Si consta que en els dos creuaments efectuats amb la Seguretat Social l'alumne/a estava com a cotitzant ('S') es considerarà alumnat inserit al mercat de treball.
Si consta que tan sols en un creuament efectuat amb la Seguretat Social l'alumne/a estava com a cotitzant ('S') es considerarà la meitat d'aquesta inserció.
b.5 Informe sobre la capacitat de l'entitat.
Aquest criteri es valora en cas de la resta d'entitats, és a dir, aquelles entitats que no han realitzat accions subvencionades de les convocatòries de "Formació d'oferta en àrees prioritàries" en el període dels tres anys anteriors al de la convocatòria a què es presenten.
La puntuació màxima d'aquest criteri és de 70 punts i la mínima de -5 punts.
S'emet un informe de cada entitat i família professional.
En cas que la puntuació de l'informe sigui inferior a la meitat del valor màxim possible, es puntuarà amb 0 punts.
El model d'informe sobre la capacitat de l'entitat (IC) s'adjunta a la present Ordre a l'annex 11, model 2.
A l'informe sobre la capacitat de l'entitat es valoren els aspectes de la seva experiència en polítiques d'ocupació diferents a la formació (projectes i programes relacionats amb serveis d'ocupació), l'experiència com a entitat de formació en els darrers cinc anys (formació per a l'ocupació, contínua, reglada i privada), les capacitats addicionals del personal formador en relació amb la família professional (qualificació, formació pedagògica, experiència laboral i docent) i la vinculació de l'entitat al sector relacionat amb la família professional (publicacions, participació en jornades i en associacions).
Per puntuar aquest criteri es tindran en compte les declaracions realitzades per l'entitat juntament amb la sol·licitud, recollides en el document "Declaració sobre l'activitat de l'entitat en polítiques d'ocupació, la seva capacitat i la seva vinculació al sector professional".
Criteri C: valoració de la formació realitzada i sol·licitada.
S'efectua la valoració de diferents aspectes de la programació de cadascuna de les accions formatives sol·licitades per qualsevol de les entitats i del compliment de la programació de l'exercici anterior en cas d'entitats amb atorgament i accions realitzades en el període dels tres anys anteriors.
c.1 Incompliment dels períodes de pràctiques en centres de treball.
A entitats amb atorgament i accions realitzades en el període dels tres exercicis anteriors, que en la convocatòria de "Formació d'Oferta en àrees prioritàries" (FOAP) de l'any anterior no van tenir penalització en la puntuació perquè van programar pràctiques de perfeccionament i es van comprometre a la participació d'un percentatge establert de les places d'alumnes.
S'entén que una acció va acomplir aquest compromís si, com a mínim, va fer pràctiques el 60% de l'alumnat que va obtenir una avaluació positiva (qualificació apte i mínim 75% d'assistència).
Si aquestes entitats no han complert aquest compromís d'oferir pràctiques en més del 10% de les accions, per centre i família professional, tindran una puntuació negativa de -5 punts en les accions sol·licitades en aquesta família i centre.
Criteri d'incompliment del compromís de fer pràctiques
Incompliment del compromís de fer pràctiques FOAP l'any anterior
Si a la data de finalització del període de sol·licitud encara no ha finalitzat el termini per a l'execució de les pràctiques de perfeccionament, aquesta penalització no es podrà aplicar.
A les entitats amb atorgament i accions realitzades de mòduls de pràctiques de certificat de professionalitat en el període dels tres anys anteriors.
També es valorarà per centre i família.
Per a cada centre es calcula la quantitat d'alumnat que ha cursat tots els mòduls formatius d'un certificat de professionalitat (excepte el mòdul de pràctiques) en aquest mateix centre.
D'aquest alumnat s'identificaran els que també han cursat el mòdul de pràctiques, i així es determinarà la proporció d'alumnat que ha fet les pràctiques.
No es tindrà en compte l'alumnat que no va cursar el mòdul de pràctiques perquè se li va concedir una exempció o bé perquè va causar baixa per col·locació.
Es fa la mitjana de tot l'alumnat de totes les accions de formació pràctica d'una mateixa família executades pel centre formatiu els tres anys anteriors al de la convocatòria: itineraris tancats a la data de finalització del període de sol·licitud, amb document d'informe final d'assistència (IFA) generat al GIA.
La puntuació màxima d'aquest incompliment és de 0 punts i la mínima de -5 punts.
Proporció d'alumnes que han fet pràctiques
Els centres sense cap acció de mòdul de pràctiques realitzada en una família els tres anys anteriors, però amb accions d'altres famílies en aquests anys, se'ls aplica la puntuació mitjana de la resta de famílies.
Els centres sense cap acció de mòdul de pràctiques realitzada els tres anys anteriors, però d'una entitat amb més centres que sí tinguin accions realitzades en aquests anys, se'ls aplica la puntuació mitjana de la resta de centres de l'entitat.
En el cas d'entitats sense cap acció de mòdul de pràctiques realitzada els tres anys anteriors la puntuació serà de zero punts.
c.2 Especialitats vinculades a la formació amb contingut d'idiomes.
Per valorar aquest criteri es té en compte la declaració i el compromís per part de l'entitat en la seva sol·licitud en relació a l'especialitat sol·licitada a realitzar en el centre previst.
L'entitat s'ha de comprometre a oferir gratuïtament a l'alumnat que realitzin les accions formatives vinculades a les especialitats incloses a l'annex 7, especialitats amb continguts en idiomes, que hagin obtingut una avaluació positiva (qualificació apte i mínim del 75% d'assistència) i no hagin renunciat expressament a aquesta opció, la possibilitat de dur a terme una prova de certificació de nivell d'acord amb el Marc Europeu Comú de Referència per a les Llengües en centres amb capacitat per fer aquestes proves preferiblement en els centres recomanats pel Servei Públic d'Ocupació de Catalunya.
El Servei Públic d'Ocupació de Catalunya informarà, en el seu web, d'algunes de les entitats reconegudes per emetre certificacions equivalents a un nivell dins del Marc Europeu Comú de Referència per a les Llengües.
Les accions sol·licitades de les especialitats incloses a l'annex 7 de la present Ordre, a realitzar en centres que no es comprometin a fer participar l'alumnat en les proves reconegudes de certificació, veuran reduïda en 5 punts la seva puntuació en el procés de concurrència competitiva.
La participació en les proves no pot suposar cap cost per a l'alumnat.
A l'annex 7 també s'orienta sobre el nivell d'entrada mínim associat a cada especialitat, i es recomana que el nivell de les proves de certificació sigui aquest o superior.
c.3 Especialitats vinculades a la formació en ofimàtica.
En aquest criteri es té en compte la declaració per part de l'entitat en la seva sol·licitud en relació a l'especialitat sol·licitada a realitzar en el centre previst.
En relació als centres que sol·licitin algun certificat de professionalitat de la família ADG (administració i gestió) que conté la unitat de competència 0233_2 d'ofimàtica (Manejar aplicacions informàtiques en la gestió de la informació i la documentació) que es detalla a l'annex 8 de la present Ordre, s'afavorirà el fet que siguin centres col·laboradors de l'ACTIC (Acreditació de competències en tecnologies de la informació i comunicació) en el moment de la sol·licitud, o bé declarin la condició, descrita al paràgraf anterior, de ser un centre oficial de certificació en TIC (en aquest cas relacionat amb l'ofimàtica).
Els centres que no declarin alguna de les dues condicions veuran reduïda en 5 punts la seva puntuació en el procés de concurrència competitiva per a les accions sol·licitades associades a aquests certificats de professionalitat.
c.4 Programació de pràctiques de perfeccionament en empreses en especialitats no adreçades a l'obtenció d'un certificat de professionalitat regulat pel Reial decret 34/2008, de 18 de gener.
Amb la voluntat de fomentar el contacte entre l'alumnat i l'entorn de treball, es penalitza la no programació de pràctiques en empreses fora de la durada de l'acció formativa (pràctiques de perfeccionament).
Les accions sol·licitades que no tinguin programació de pràctiques de perfeccionament professional en empreses fora de la durada de l'acció formativa es puntuen amb -5 punts.
La programació d'aquestes pràctiques es puntua amb 0 punts, i comporta el compromís, com a mínim, de la participació del 60% del l'alumnat que obtingui una avaluació positiva (qualificació apte i mínim del 75% d'assistència).
Amb la voluntat de garantir que no s'afavoreix a les entitats que han rebut algun atorgament en els darrers exercicis i no l'han executat, es penalitza la no execució de les accions atorgades.
Aquest criteri és d'aplicació exclusivament a aquelles entitats que no han realitzat accions subvencionades de les convocatòries de "Formació d'oferta en àrees prioritàries" en el període dels tres anys anteriors al de la convocatòria a què es presenten.
La penalització serà de -10 punts, per a les entitats que han tingut atorgament en algun dels tres exercicis i no l'han executat.
En la resta de casos, la puntuació és de 0 punts.
Per la valoració d'aquest criteri es tindran en compte les dades de l'aplicació GIA, on consti un atorgament amb cap acció amb el DL1 tancat o, que tot i tenir algun DL1 tancat no tenen cap IFA.
14.1 L'òrgan competent per dictar la resolució és la persona titular de la Direcció del Servei Públic d'Ocupació de Catalunya, a proposta de la persona titular de la Subdirecció General de Polítiques Actives d'Ocupació.
14.2 El termini màxim per emetre la resolució i notificar-la serà de 3 mesos a comptar des de la data de la publicació de la convocatòria.
14.3 La resolució d'atorgament ha de ser degudament motivada i ha de contenir, com a mínim, la identificació de la persona o entitat sol·licitant a la qual es concedeix la subvenció, l'import i, si escau, el percentatge subvencionat del pressupost de l'activitat, i en el cas que s'autoritzin bestretes, la justificació de l'execució de l'objecte de la subvenció, i la forma i la quantia de les garanties que, si escau, ha de presentar l'entitat beneficiària.
14.4 Aquesta resolució es notificarà a la persona o entitat interessada mitjançat la seva publicació al Tauler electrònic de l'Administració de la Generalitat de Catalunya ( https://seu.gencat.cat/ca/informacio-publica.html ), sens perjudici que es pugui utilitzar addicionalment altres mitjans electrònics.
14.5 En cas que l'òrgan competent no dicti i notifiqui la resolució en el termini establert en l'apartat 2 d'aquesta base, s'entendrà que la sol·licitud ha estat desestimada, d'acord amb l'article 54.2 e) de la Llei 26/2010, del 3 d'agost, de règim jurídic i de procediment de les administracions públiques de Catalunya.
14.6 La resolució de concessió o de denegació de la subvenció, que no exhaureix la via administrativa, pot ser objecte de recurs d'alçada davant de la persona titular de la Secretaria d'Ocupació i Relacions Laborals en el termini d'un mes, a comptar des de l'endemà de la notificació de la resolució, segons el que estableix l'article 114 de la Llei 30/1992, de 26 de novembre, de règim jurídic de les administracions públiques i el procediment administratiu comú, i l'article 76 de la Llei 26/2010, del 3 d'agost, de règim jurídic i de procediment de les administracions públiques de Catalunya.
Publicitat de la concessió de les subvencions atorgades
15.1 Es farà publicitat de les subvencions concedides mitjançant l'exposició de la seva relació al Tauler electrònic de l'Administració de la Generalitat ( https://seu.gencat.cat/ca/informacio-publica.html ), i a la pàgina web del Departament d'Empresa i Ocupació ( http://www.gencat.cat/empresaiocupacio ) Cas que l'import de les subvencions atorgades, individualment considerades, sigui igual o superior a 3.000,00 euros, es donarà publicitat a través de la publicació al Diari Oficial de la Generalitat de Catalunya, indicant-hi la convocatòria, el programa i el crèdit pressupostari al qual s'ha imputat, les persones/entitats beneficiàries, la quantitat concedida i la/les finalitat/s de la subvenció.
En el supòsit d'actuacions cofinançades pel FSE i/o pel FSE-Iniciativa d'Ocupació Juvenil, i d'acord amb l'article 115 apartat 2 del Reglament (UE) núm. 1303/2013 del Parlament Europeu i del Consell, de 17 de desembre de 2013, s'informa que la llista d'entitats beneficiàries es publicarà en un portal d'Internet únic, amb les dades de les operacions cofinançades.
16.1 Prèviament al reconeixement de l'obligació de cadascun dels pagaments, l'òrgan encarregat d'emetre'n la proposta, comprovarà d'ofici si l'entitat beneficiària està al corrent de les obligacions tributàries i amb la Seguretat Social.
16.2 El pagament de la subvenció es tramita mitjançant una bestreta del 60 % de l'import atorgat, a partir de la seva concessió, per a la qual no s'exigeixen garanties.
El pagament del 40% restant s'ha de tramitar un cop l'activitat subvencionada ha estat degudament justificada d'acord amb la base 19 de l'annex 1 d'aquesta Ordre.
16.3 L'ordre de pagament corresponent i el seu pagament material s'efectuarà d'acord amb el Pla de Tresoreria del Servei Públic d'Ocupació de Catalunya i les seves disponibilitats.
16.4 La persona titular del Servei de Formació Professional per a la Inserció Laboral és l'òrgan que signarà la proposta de pagament de la bestreta, a partir del moment que l'entitat beneficiària informi, mitjançant la xarxa telemàtica del Servei Públic d'Ocupació de Catalunya, que la primera acció s'ha iniciat i s'hagi tancat la inscripció de les persones participants.
16.5 La persona titular del Servei de Control i Justificació Econòmica és l'òrgan que signarà proposta del segon pagament, un cop l'activitat subvencionada ha estat degudament justificada d'acord amb la base 19 de l'annex 1 d'aquesta Ordre i un cop verificat que les activitats s'han realitzat correctament i s'han justificat les despeses de l'acció formativa.
L'import del segon pagament s'ajustarà a la quantia de la subvenció finalment justificada, d'acord amb les hores executades, l'alumnat i la justificació econòmica de les despeses.
16.6 La persona titular de la Subdirecció General de Gestió Econòmica i Patrimoni del Servei Públic d'Ocupació de Catalunya és l'òrgan que signarà les corresponents ordres de pagament.
17.1 D'acord amb l'article 19.4 de la Llei 38/2003, de 17 de novembre, general de subvencions, qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent d'altres aportacions fora dels casos permesos en les normes reguladores, podrà donar lloc a la modificació de la resolució de concessió, en els termes establerts en la normativa reguladora de la subvenció.
Per les actuacions regulades en aquesta Ordre, es consideraran circumstàncies que alteren les condicions de la concessió les que afectin a qualsevol dels requisits establerts per obtenir les subvencions i les relatives a la inscripció / acreditació en el registre de centres i entitats de formació, com per exemple la modificació de les instal·lacions, equipaments, personal formador i altres condicions per a la realització de les accions formatives.
Igualment s'hi considerarà l'obtenció concurrent d'altres subvencions.
17.2 L'entitat beneficiària té l'obligació de proposar a l'òrgan concedent qualsevol canvi que, amb la mateixa finalitat de la subvenció rebuda, es pugui produir en la destinació que, si escau, ha d'ésser expressament autoritzat per l'òrgan concedent, en els termes de l'article 95 e) del Decret legislatiu 3/2002 de 24 de desembre, pel qual s'aprova el Text refós de la Llei de finances públiques de Catalunya.
El Servei Públic d'Ocupació de Catalunya establirà el protocol de recollida d'informació de les dades de manera estandarditzada i sistematitzada.
A més, de manera complementària, les entitats beneficiàries hauran d'informar al Servei Públic d'Ocupació de Catalunya dels indicadors de realització i de resultats corresponents a la gestió de la subvenció rebuda amb l'objectiu de complir amb els requisits de certificació i/o justificació a la conferència sectorial d'Ocupació i Afers Laborals - Pla anual de Polítiques d'Ocupació -PAPE-, al Fons Social Europeu - Programa Operatiu d'Ocupació Juvenil per al període 2015 – 2020 i al mateix Servei Públic d'Ocupació de Catalunya, Pla de desenvolupament de Polítiques Actives d'Ocupació- PDPA, i els pressupostos de la Generalitat de Catalunya.
Les dades d'aquests indicadors seran facilitades per l'entitat mitjançant l'aplicatiu de gestió GIA i els altres aplicatius que el Servei Públic d'Ocupació de Catalunya posi a la seva disposició, amb la introducció de les dades dels participants, o bé directament, d'acord amb les instruccions que es publiquin a la xarxa telemàtica del Servei Públic d'Ocupació de Catalunya.
Justificació econòmica i tècnica
19.1 Les entitats beneficiàries de les subvencions han de justificar l'aplicació dels fons d'acord amb els articles 30 i 31 de la Llei 38/2003, de 17 de novembre, general de subvencions, l'article 98.1 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya i l'Ordre ECO/172/2015, de 3 de juny, sobre les formes de justificació de subvencions (DOGC núm.6890, de 11.06.2015).
19.2 Les modalitats de justificació econòmica són les següents: compte justificatiu amb aportació de justificant de despeses per als atorgaments superiors a 60.000 euros i compte simplificat per als atorgaments inferiors a aquest import.
Un cop finalitzades les actuacions, les entitats beneficiàries han de presentar un compte justificatiu on acreditin la realització de les actuacions subvencionades, així com les despeses generades per les accions esmentades i la correcta aplicació dels fons percebuts.
Aquest compte justificatiu ha d'incloure una memòria econòmica amb tota la documentació prevista a l'annex 3 d'aquesta Ordre, així com també una memòria tècnica d'actuacions amb el contingut que detalla l'apartat 6 d'aquesta base.
A l'annex 3 de la present Ordre es troba detallada la documentació que ha de contenir la justificació econòmica, en l'annex 4 les despeses subvencionables i en l'annex 5, els criteris d'imputació de les despeses.
A l'annex 3 d'aquesta Ordre s'estableix també la tècnica de mostreig prevista per a la selecció de justificants a comprovar en els casos de justificació amb compte simplificat.
19.3 Les entitats beneficiàries de les subvencions resten obligades a presentar la justificació econòmica en el termini comprès entre els dies 1 al 30 de desembre de l'any següent al de l'atorgament, llevat que la convocatòria disposi una altra data.
19.4 Les despeses indirectes es justifiquen mitjançant un tant alçat que es calcula respecte del total de les despeses de l'expedient que s'especifiquen a l'annex 5 d'aquesta Ordre.
També s'hi detallen els percentatges de tant alçat aplicables.
Qualsevol correcció financera que s'apliqui sobre les despeses que serveixen de base de càlcul del tant alçat, en virtut de les verificacions i controls que puguin efectuar-se, donarà lloc a una minoració dels costos indirectes justificats.
L'opció del tant alçat per a la imputació de les despeses indirectes és obligatòria per a totes les entitats beneficiàries de les accions concedides, durant tot el procés d'execució i liquidació, i no es pot canviar aquest sistema de justificació.
19.5 Totes i cadascuna de les despeses han de tenir el suport de factures pagades o documents comptables de valor probatori equivalent.
Els justificants originals s'han de marcar amb un segell, indicant-hi la subvenció que es justifica i l'import o percentatge que s'imputa.
No s'han de segellar les nòmines de personal propi ni les factures electròniques.
En les accions que participin joves inscrits al Registre de la Garantia Juvenil, si la convocatòria ho preveu, els justificants originals s'hauran de marcar amb un segell, indicant-hi la subvenció que es justifica, el cofinançament del Fons Social Europeu - Iniciativa d'Ocupació Juvenil i l'import o percentatge que s'imputa.
L'entitat haurà de presentar una memòria sobre la gestió de la formació impartida que es presentarà a la finalització de la darrera acció formativa.
Serà una única memòria per a la totalitat de les accions.
El termini de presentació serà el que estableix la base 19.3 de l'annex 1 d'aquesta Ordre o la convocatòria corresponent.
En aquesta memòria s'han d'incloure les activitats d'avaluació i control de les accions subvencionades que es detallen a continuació.
Per tal que aquestes activitats d'avaluació i control siguin representatives, la mostra mínima a seleccionar ha de cobrir almenys el 5% de les accions.
Aquestes activitats que s'han de realitzar són:
Verificació en temps real del desenvolupament correcte de la formació en aspectes com locals, professorat, horaris, adequació del programa, etc.
Comprovació documental del compliment de les seves obligacions en els seus centres: control d'assistència, gratuïtat de la formació, publicitat corresponent, etc.
Visites de control intern a les oficines on es gestiona la formació respecte del compliment dels tràmits i comunicacions amb el Servei Públic d'Ocupació de Catalunya.
Qualsevol altra actuació complementària de les anteriors mitjançant altres mitjans.
Les actuacions d'avaluació, que ha de realitzar l'entitat, derivades de l'aplicació i informació de les dades obtingudes dels qüestionaris d'avaluació definides segons la Resolució TRE/3767/2009, de 30 de novembre, modificada per la Resolució TRE/3713/2010, de 8 d'octubre
Qualsevol altra que es consideri adequada per a l'avaluació de la qualitat de les accions formatives.
- Acreditació del compliment dels compromisos i declaracions que l'entitat ha assumit en la seva sol·licitud, en especial les següents:
Les entitats que hagin dut a terme formació en alguna de les especialitats incloses a l'annex 7 d'aquesta Ordre i que hagin adquirit el compromís de fer participar l'alumnat en proves reconegudes d'acreditació de nivell d'acord amb el Marc Europeu Comú de Referència per a les Llengües, hauran de lliurar la documentació que acrediti aquesta participació per part de l'alumnat participant en l'acció formativa que hagi obtingut la qualificació 'apte', excepte que hagin renunciat explícitament a la participació en aquesta prova.
Per l'acreditació de la realització de pràctiques de perfeccionament, cal presentar la documentació que s'estableix en la Guia de la gestió d'accions de formació per a l'ocupació, que es publicarà a la xarxa telemàtica i al web del Servei Públic d'Ocupació de Catalunya.
- S'inclourà finalment un apartat de propostes de millora, en què es recullin tant mesures aplicables al funcionament intern dels centres o entitats com les propostes de caràcter més general per la millora del programa.
19.7 La justificació s'ha de presentar al Registre d'entrada del Servei Públic d'Ocupació de Catalunya, conjuntament amb la documentació que es preveu a l'annex 3 d'aquesta Ordre.
Direcció Territorial de Barcelona: carrer Llull,297, 08019 Barcelona.
Direcció Territorial de Girona: plaça Pompeu Fabra, 1, 17002 Girona.
Direcció Territorial de Lleida: carrer General Britos, 3, 25007 Lleida.
Direcció Territorial de Tarragona: carrer Pompeu Fabra, 1, 43004 Tarragona.
Direcció Territorial de les Terres de l'Ebre: carrer de la Rosa,9, 43500 Tortosa.
També es pot presentar en qualsevol de les formes que preveu l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Els models normalitzats estan a disposició de les persones interessades a la pàgina web del Servei Públic d'Ocupació de Catalunya.
19.8 Les entitats sol·licitants han d'elaborar la relació de despeses mitjançant l'aplicatiu JERjes, l'accés del qual es troba a la pàgina web del Servei Públic d'Ocupació de Catalunya, http://www.oficinadetreball.gencat.cat, a l'apartat per a entitats col·laboradores.
19.9 L'òrgan concedent de la subvenció podrà atorgar una ampliació del termini establert per presentar la justificació, que no excedeixi de la meitat del termini prèviament atorgat i sempre que no es perjudiquin els drets de tercers, d'acord amb el que preveu l'article 49 de la Llei 30/1992, de 26 de novembre, de règim jurídic de les administracions públiques i del procediment administratiu comú.
20.1 Les actuacions de verificació per part del Servei Públic d'Ocupació de Catalunya de les accions subvencionables seran de dos tipus:
Verificacions administratives: tenen per objecte garantir que les declaracions justificatives de despeses presentades per les entitats beneficiàries estiguin suportades per documentació justificativa (factures, nòmines, extractes bancaris, etc.).
Verificacions in situ o sobre el terreny: tenen per objecte comprovar l'efectiva realització de l'acció subvencionada i/o el compliment de les obligacions de les entitats beneficiàries.
20.2 Les entitats beneficiàries de les subvencions s'han de sotmetre a les actuacions de verificació administrativa i sobre el terreny que realitzi el Servei Públic d'Ocupació de Catalunya.
20.3 Els responsables designats pel Servei de Verificació de Programes de Formació, del Servei Públic d'Ocupació de Catalunya, podran procedir a la suspensió cautelar de l'inici o el desenvolupament de l'acció formativa, quan observin anomalies que repercuteixin en el desenvolupament normal de la impartició de la formació, prèvia comunicació motivada a l'entitat, d'acord amb el Decret 278/1993, de 9 de novembre, sobre el procediment sancionador d'aplicació als àmbits de competència de la Generalitat.
Igualment podran instar l'òrgan competent perquè iniciï si fos el cas, el tràmit d'exclusió del Registre de centres i entitats de formació.
22.1 Són causes de revocació les previstes pels articles 92 bis i 99 del Decret legislatiu 3/2002, de 24 de desembre, que aprova el Text refós de la Llei de finances públiques de Catalunya, i l'article 37 de la Llei 38/2003, de 17 de novembre, general de subvencions.
22.2 Si l'òrgan concedent, com a conseqüència de la seva actuació de comprovació o la Intervenció General, en el marc del procediment de control, aprecien la concurrència d'alguna causa de revocació de la subvenció concedida hauran d'instar l'inici del corresponent procediment, d'acord amb el que preveu la secció quarta del capítol IX de la Llei de finances públiques de Catalunya; o si aprecien algun motiu d'infracció hauran d'instar l'inici del procediment sancionador, d'acord amb el que preveu la secció cinquena de l'esmentat capítol IX de la Llei de finances públiques de Catalunya i el que preveu la Llei 38/2003, de 17 de novembre, general de subvencions.
22.3 Són causes específiques de revocació total les següents:
La interrupció de les classes durant més de dos dies lectius el mateix mes, per causes no justificades imputables a l'entitat beneficiària, i sense l'autorització deguda per part del Servei Públic d'Ocupació de Catalunya.
La realització de les accions formatives sense disposar dels requisits exigits per la normativa reguladora per a la impartició de l'especialitat.
22.4 Els incompliments parcials dels requisits o les obligacions de les entitats beneficiàries, l'execució incorrecta de les accions que es posin de manifest en la verificació administrativa o en el seguiment in situ de les accions subvencionades, així com també la justificació d'una quantia inferior a l'atorgada inicialment, implicaran l'inici d'un procediment de revocació parcial de les subvencions concedides, que pot comportar la minoració de l'import pendent de pagament i/o el reintegrament parcial, per part de l'entitat beneficiària, de les quantitats pagades (bestretes) amb els interessos de demora corresponents.
22.5 Els criteris que s'aplicaran per calcular els imports a revocar es poden consultar a la Guia externa de justificació, que podeu trobar al web: http://www.oficinadetreball.gencat.cat, apartat ajuts i subvencions.
22.6 Una vegada justificada la realització de les accions subvencionades i revisada la justificació de les despeses, el Servei Públic d'Ocupació de Catalunya procedirà a recalcular la subvenció i podrà minorar la quantia atorgada inicialment, per ajustar-la a l'execució de les accions, les hores lectives realitzades i les despeses efectuades.
23.1 Les entitats beneficiàries poden renunciar només per causes justificades i de forma expressa, totalment o parcialment, a les subvencions atorgades mitjançant un escrit motivat dirigit a l'òrgan competent per resoldre i, a aquest efecte, l'òrgan que va concedir la subvenció dictarà la resolució corresponent.
Les entitats beneficiàries hauran de reingressar la quantitat indegudament percebuda més els interessos de demora corresponents.
23.2 En cas que la quantitat corresponent al total de despeses justificades sigui inferior a la quantitat atorgada, l'entitat beneficiària podrà renunciar de forma expressa al seu dret de percebre la part de la subvenció percebuda indegudament.
24.1 Les subvencions que atorga el Servei Públic d'Ocupació de Catalunya són incompatibles amb qualsevol altre ajut obtingut per l'entitat sol·licitant per a la realització de la mateixa acció, excepte quan es tracti del finançament parcial del projecte i s'hagi definit de manera precisa en la petició de la subvenció la part subvencionada pel Servei Públic d'Ocupació de Catalunya i la part finançada amb càrrec a altres fons públics o privats.
24.2 L'import de les subvencions concedides en cap cas pot ser d'una quantia que, aïlladament o en concurrència amb subvencions d'altres entitats públiques o privades, nacionals o internacionals, superi el cost de l'activitat a desenvolupar per l'entitat beneficiària.
El règim d'infraccions i sancions aplicable en l'àmbit de la formació professional per a l'ocupació és el que regula el Text refós de la Llei sobre infraccions i sancions en l'ordre social, aprovat pel Reial decret legislatiu 5/2000, de 4 d'agost.
En allò no previst al règim d'infraccions i sancions que estableix el paràgraf anterior, cal ajustar-se al que estableix el títol IV de la Llei 38/2003, de 17 de novembre, general de subvencions, així com el que estableixen els articles 101 i següents del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, en tot el que no s'hi oposi.
26.1 L'entitat beneficiària de la subvenció ha de donar l'adequada publicitat al caràcter públic del finançament del programa, activitat, inversió o actuació objecte de la subvenció, segons el que s'estableix a la base 4 de l'annex 1 d'aquesta Ordre sobre les obligacions de les persones i entitats beneficiàries i d'acord amb el que preveu l'article 31 del Reglament de la Llei general de subvencions aprovat pel Reial decret 887/2006, de 21 de juliol.
26.2 Les mesures de publicitat i imatge corporativa que han d'adoptar les entitats beneficiàries de les subvencions són les següents:
a) L'entitat beneficiària ha de presentar la documentació d'informació i publicitat per a la supervisió prèvia del personal tècnic de seguiment.
b) L'entitat beneficiària de la subvenció ha de comunicar i convidar al Servei Públic d'Ocupació de Catalunya, a les accions de presentació i difusió pública dels programes o accions subvencionables, amb 15 dies d'antelació mitjançant el seu personal tècnic de seguiment.
c) En totes les accions formatives que es duguin a terme i durant la seva impartició s'ha d'anunciar a l'aula la informació següent: la denominació de l'acció, resum del programa formatiu, durada, data d'inici i final, horari i la relació del personal formadors.
La imatge corporativa que han d'implantar els centres i les entitats de formació es regeix per la Resolució TRE/2550/2009 de 8 de setembre.
d) Tot material o peça de comunicació divulgativa, tant en format paper com digital, que s'editi, ha de complir amb les pautes d'imatge corporativa del Servei Públic d'Ocupació de Catalunya que s'anuncien a continuació:
- Incorporar qualsevol de les possibles formes d'harmonització del logotip del Servei Públic d'Ocupació de Catalunya i l'anagrama de la Generalitat de Catalunya, segons estableix el programa d'identificació visual de la Generalitat de Catalunya: http://gencat.cat/piv/descarregues/dptEmpresa/05_serveiOcupacioCatalunya.html.
- En cas que la convocatòria estableixi cofinançament del Fons Social Europeu, incorporar l'emblema de la Unió Europea, la referència al Fons Social Europeu i a la Iniciativa d'Ocupació juvenil i el lema "El Fons Social Europeu inverteix en el teu futur", el logotip del Ministeri d'Ocupació i Seguretat Social harmonitzat amb el del Servicio Público de Empleo Estatal.
La ubicació dels logotips, en materials en suport paper, s'ha de fer segons les diferents opcions que s'ofereixen en aquest apartat:
- Durant la realització de l'operació, l'entitat haurà d'informar al públic en el seu espai web, si en disposa, del cofinançament de l'actuació.
- En materials en suport digital, es recomana que la disposició dels logotips, sigui la que presenten les franges integrades que incorporen els logotips de Generalitat de Catalunya, Servei Públic d'Ocupació de Catalunya en les seves versions horitzontal o vertical, acompanyades del l'emblema de la Unió, la referència al Fons Social Europeu i a la Iniciativa d'Ocupació juvenil i el lema "El Fons Social Europeu inverteix en el teu futur" en el cas que la convocatòria estableixi cofinançament del Fons Social Europeu, i el logotip del Ministeri d'Ocupació i Seguretat Social i es situïn, sempre que sigui possible en el peu de la pàgina.
- En cas que la convocatòria estableixi cofinançament del FSE, s'haurà d'assegurar que les persones que participin en una actuació cofinançada pel Fons Social Europeu i la Iniciativa d'Ocupació Juvenil han estat informades del cofinançament.
Concretament, es farà constar el cofinançament de l'FSE i de la Iniciativa d'Ocupació Juvenil en qualsevol document que es lliuri als participants o que formi part de l'expedient de l'actuació cofinançada, inclosos els certificats d'assistència, els convenis de pràctiques o qualsevol altre tipus de document.
- En cas que la convocatòria estableixi cofinançament del FSE, durant la realització de l'operació, haurà d'informar al públic del cofinançament de l'actuació, en el seu espai web, si en disposa,i mitjançant un cartell visible pel públic, de mida A3 mínim.
- En cas que la convocatòria estableixi cofinançament del FSE, les característiques tècniques de les mesures d'informació i dels cartells s'han d'adequar al que determinen els articles 4 i 5 del Reglament (UE) núm. 821/2014 de 28 de juliol, de la Comissió.
El Servei Públic d'Ocupació de Catalunya pot determinar les mesures de comunicació i difusió oportunes durant el període d'execució de les accions formatives.
En tot el que no preveuen expressament aquestes bases, són d'aplicació els preceptes continguts al capítol IX de la Llei de finances públiques de Catalunya en tot allò que no s'oposi a la normativa bàsica estatal; la Llei 38/2003, de 17 de novembre, general de subvencions, i el Reglament de la Llei general de subvencions aprovat per Reial decret 887/2006, de 21 de juliol, en els seus preceptes bàsics; la Llei 26/2010, de 3 d'agost, de règim jurídic i de procediment de les administracions públiques catalanes; la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya (DOGC núm. 1234, de 22.12.1989), i la Llei 30/1992, de 26 de novembre, de règim jurídic de les administracions públiques i del procediment administratiu comú, així com el que disposa la Llei de pressupostos de la Generalitat de Catalunya del present exercici i la resta de la normativa aplicable.
Reglament (UE) núm. 1303/2013 del Parlament Europeu i del Consell, de 17 de desembre de 2013, que estableix les disposicions comuns relatives als "Fons Estructurals i d'Inversió Europeus" i les disposicions generals relatives al FEDER, al FSE i al Fons de Cohesió i al Fons Europeu Marítim i de Pesca, i que deroga el Reglament (CE) núm.1083/2006 del Consell, el Reglament (UE) núm.1304/2013 del Parlament Europeu i del Consell, de 17 de desembre de 2013, relatiu a l'FSE i que deroga el Reglament (CE) núm.1081/2006 del Consell, i el Reial decret 8/2015, de 4 de juliol, d'aprovació de mesures urgents per al creixement, la competitivitat i l' eficiència.
Les dades de caràcter personal que les persones interessades han de facilitar per tal d'obtenir la subvenció s'inclouen en la "Base de dades de subvencions i ajuts" del Servei Públic d'Ocupació de Catalunya, d'acord amb l'article 5 de la Llei orgànica 15/1999, de 13 de desembre, de protecció de dades de caràcter personal (BOE núm. 298, de 14.12.1999), amb la finalitat de gestionar els expedients de subvencions i ajuts del Servei Públic d'Ocupació de Catalunya.
L'òrgan administratiu responsable d'aquest fitxer és la Subdirecció general de Polítiques Actives d'Ocupació del Servei Públic d'Ocupació de Catalunya.
Les dades de caràcter personal recollides a través de l'Oficina de Gestió Empresarial, són tractades de conformitat amb la Llei orgànica 15/1999, de protecció de dades de caràcter personal i normativa concordant.
Les persones afectades poden exercir els seus drets dirigint un escrit a la Subdirecció General de Personal, Organització i Prevenció de Riscos Laborals, Passeig de Gràcia, 105, 08008 Barcelona, o mitjançant l'adreça electrònica [EMAIL]
Les dades de caràcter personal de les entitats i de l'alumnat en pràctiques, que són recollides a través de la Cambra de Comerç de Catalunya mitjançant l'aplicatiu informàtic Qbid, són tractades de conformitat amb la Llei orgànica 15/1999, de protecció de dades de caràcter personal i normativa concordant.
Les persones interessades poden exercir els drets de l'afectat enviant un e-mail a Cambres de Comerç de Catalunya ( http://www.cambrescat.es/ ).
Les entitats han d'establir les mesures organitzatives i tècniques necessàries per garantir la seguretat de les dades a les quals accedeixin com a conseqüència de les actuacions que són objecte d'aquesta Ordre.
En especial, han d'adoptar les mesures adients per evitar l'alteració, pèrdua, tractament o accés no autoritzat a les dades esmentades.
Condicions per al desenvolupament de les accions subvencionades
En el marc d'aquestes bases, s'entén per acció formativa:
- En cas d'especialitats del Fitxer Català d'Especialitats Formatives no dirigides a l'obtenció de certificats de professionalitat, una acció formativa es correspon amb una especialitat formativa;
- En cas d'especialitats formatives dirigides a l'obtenció de certificats de professionalitat, l'especialitat es correspon amb tres accions formatives que composen un itinerari formatiu.
Així, als efectes de la gestió en el GIA i de la documentació de gestió que aquesta aplicació genera, així com també als efectes de la justificació de les accions subvencionades, els certificats de professionalitat es divideixen en: una acció que conté els mòduls professionalitzadors, una acció que conté la formació complementària obligatòria i una tercera acció que és el mòdul de pràctiques en centres de treball.
Cada acció formativa pot incloure diferents mòduls formatius o unitats formatives, que seran objecte d'avaluació i, si escau, de certificació o acreditació en els termes que recull la present Ordre.
2.1 Les entitats que resultin beneficiàries de les subvencions, abans d'iniciar el procés de selecció de l'alumnat, han de comunicar-ho a l'oficina de Treball corresponent amb qui s'han de coordinar per tal d'establir criteris de selecció, perfil d'entrada de l'alumnat en l'acció formativa, criteris de derivació i comunicació del resultat de la selecció, així com comunicació i cobertura de vacants.
Les persones derivades per part de l'oficina de Treball que compleixin els requisits han de ser incloses obligatòriament en el procés de selecció, i en cas de no ser acceptades s'informarà a l'oficina de Treball i a la persona interessada dels motius de la seva no incorporació a l'acció formativa.
En qualsevol cas, totes les persones participants en la selecció n'han de ser informades del resultat.
2.2 L'entitat beneficiària de la subvenció té l'obligació de respondre a les peticions d'informació i/o preinscripció sol·licitades al web del Servei Públic d'Ocupació de Catalunya.
La persona sol·licitant ha de rebre una resposta expressa de l'entitat en un termini màxim de deu dies i sempre abans de l'inici de l'acció formativa, d'acord amb el mitjà de comunicació que hagi escollit la persona.
2.3 És responsabilitat de l'entitat beneficiària comprovar que les persones candidates compleixen el perfil d'entrada que determina el programa formatiu de referència i, en el cas d'especialitats de certificats de professionalitat, el que determinen el reials decrets que les regulen.
Les titulacions que presenti l'alumnat, hauran d'estar reconegudes al territori nacional per l'Administració competent.
Quan hi hagi persones interessades en participar en accions formatives d'un certificat de professionalitat que no puguin acreditar documentalment que compleixen els requisits regulats a l'article 20 del Reial decret 34/2008, de 18 de gener, pel qual es regulen els certificats de professionalitat (modificat pel Reial decret 1675/2010 i el Reial decret 189/2013, de 15 de març), hauran d'acreditar, superant una prova de nivell, tenir les competències clau que li permeten cursar la formació amb aprofitament.
Aquestes proves les realitzaran les mateixes entitats beneficiàries d'acord amb el que estableix la "Guia per l'aplicació de proves d'accés a certificats de professionalitat de nivell 2 i 3" que ha publicat el Servei Públic d'Ocupació de Catalunya a l'aplicatiu GIA.
L'entitat beneficiària ha de deixar constància documental a l'expedient de l'acció formativa de tot el procés de selecció de les persones candidates.
2.4 Pel que fa al compliment de la condició de persona aturada o ocupada, l'entitat beneficiària ha de sol·licitar a l'oficina de Treball corresponent la comprovació de la situació de les persones candidates com a demandants d'ocupació no ocupades (DONO) inscrites al Servei Públic d'Ocupació de Catalunya o de persones treballadores ocupades, si s'escau, només en els casos en què la xarxa telemàtica del Servei Públic d'Ocupació de Catalunya no reconegui les persones treballadores en actiu o no reconegui com a persones demandants d'ocupació no ocupades (DONO) l'alumnat en situació d'atur inscrit al Servei Públic d'Ocupació de Catalunya.
2.5 El percentatge mínim de participants DONO es verifica a l'inici de l'acció formativa i ve determinat per la situació de la persona el dia abans de la seva inscripció a l'acció formativa.
Si es produeixen altes i/o baixes d'alumnes al llarg del seu desenvolupament, el percentatge es tornarà a recalcular per assegurar que es manté el requisit establert.
Quan es produeixin vacants a les accions formatives per baixes d'alumnes, es poden cobrir amb alumnes nous/ves, sempre que les persones que s'incorporin puguin seguir les classes amb aprofitament, una vegada superades les proves de nivell corresponents, i no dificultin l'aprenentatge del grup inicial.
Es cobriran les vacants a l'inici de mòdul formatiu, seguint el procediment i les prioritats pactades entre el centre i l'oficina de Treball.
Aquesta incorporació no pot ser després del 25% de la durada del mòdul formatiu o posterior als 5 dies d'iniciar-se aquest, si és una especialitat de certificat de professionalitat.
Es permet la incorporació de més participants dels atorgats, en els diferents mòduls de les accions formatives de certificats de professionalitat, als efectes que puguin completar el certificat de professionalitat del qual ja tenen acreditada anteriorment alguna o vàries unitats de competència.
En tot cas, el nombre de participants màxim és el que determini expressament la norma reguladora del certificat de professionalitat o la capacitat màxima que el centre tingui acreditada quan aquesta sigui inferior a la màxima que estableixi la norma reguladora de l'esmentat certificat.
Les incorporacions d'alumnat, baixes o altes, una vegada iniciada l'acció formativa, s'han de comunicar mitjançant la xarxa telemàtica del Servei Públic d'Ocupació de Catalunya en el moment en què es produeixen.
No seran objecte de minoració econòmica els canvis de situació laboral del les persones treballadores que es produeixin a partir de la data d'inici de l'acció formativa, sempre que no es superin els límits percentuals assenyalats.
2.6 Condicions específiques de les especialitats d'idiomes detallades a l'annex 7 d'aquesta Ordre.
Els centres que sol·licitin especialitats dedicades a l'aprenentatge d'un idioma hauran de seleccionar persones candidates amb els requeriments d'entrada obligatoris i el nivell orientatiu d'entrada que s'indica per a cada especialitat.
La determinació d'aquest nivell serà mitjançant certificació o mitjançant proves de nivell dutes a terme per la pròpia entitat.
En tot cas, haurà de quedar constància d'aquesta determinació com a part del procés de selecció de les persones candidates.
3.1 La participació de l'alumnat en qualsevol activitat formativa de les regulades en la present Ordre és absolutament gratuïta, i queda expressament prohibida l'exigència de qualsevol tipus de contraprestació, aval o pagament de quantitat per cap concepte.
L'alumnat té dret a rebre una formació de qualitat tal com estableixen els continguts del catàleg de les especialitats formatives i a rebre, a l'inici de l'acció formativa, el programa formatiu que inclogui els requisits de l'alumnat, els requisits del personal formador, el contingut formatiu i els criteris d'avaluació.
En cas dels certificats de professionalitat, ha d'incloure també les unitats de competència de referència, informació sobre els continguts d'aquesta i, si s'escau, dels compromisos de contractació i/o pràctiques professionals no laborals adquirits per l'entitat de formació.
L'alumnat que assisteixi a accions formatives ha de tenir coberts els riscos d'accidents personals que es puguin produir com a conseqüència de l'assistència a les accions formatives, així com el risc in itínere, incloent-hi la realització de pràctiques professionals no laborals en centres de treball o empreses diferents a l'entitat de formació així com les visites didàctiques.
Dret a la certificació de la formació rebuda descrit en l'apartat 10 d'aquest annex.
L'alumnat en situació d'atur que participi en aquestes accions tindrà dret a percebre ajuts/beques en els termes descrits a la base 9 de l'annex 1 d'aquesta Ordre.
4.1 L'alumnat participant ha de complir les obligacions següents:
a) Assistir a les accions formatives i seguir-les amb aprofitament.
b) Signar un document d'autorització al Servei Públic d'Ocupació de Catalunya, perquè aquest pugui realitzar les comprovacions necessàries, a efectes d'obtenir els resultats d'inserció laboral, consultant la seva vida laboral i cotitzacions a la Seguretat Social.
c) En cas que participin en un mòdul de formació pràctica en centres de treball gestionat telemàticament a través de l'aplicatiu qBID, signar una autorització perquè el Servei Públic d'Ocupació de Catalunya cedeixi les seves dades personals per al desenvolupament d'aquestes pràctiques.
d) Emplenar el qüestionari d'avaluació que els faciliti el centre.
En el moment que el qüestionari es trobi disponible en els punts d'accés TIC i a la pàgina web del Servei Públic d'Ocupació de Catalunya, també es podrà emplenar i enviar per via telemàtica.
4.2 L'incompliment de l'obligació d'assistir a les accions formatives pot suposar l'exclusió de l'acció, a proposta de l'entitat de formació.
A criteri del responsable del curs consensuat amb el Servei Públic d'Ocupació de Catalunya, serà causa d'exclusió:
a) El fet de tenir més de tres faltes d'assistència sense justificar en un mes.
b) No seguir l'acció formativa amb aprofitament.
c) Dificultar l'aprofitament o el normal desenvolupament de l'acció formativa.
4.3 En els casos en què es produeixin les causes per exclusió d'un/a alumne/a d'una acció formativa, la persona responsable de l'entitat o centre de formació ha d'informar l'alumne/a de la seva exclusió mitjançant un escrit motivat que li notificarà per correu certificat amb acusament de recepció i simultàniament, ha de traslladar a l'òrgan competent en el seguiment de les accions corresponents un informe de l'exclusió de l'alumne/a, amb una còpia on es faci constar les circumstàncies que comporten aquesta exclusió.
4.4 Si l'alumne/a no està d'acord amb l'exclusió pot presentar un escrit de queixa adreçat al/a la cap del servei de Verificació de Programes de Formació del Servei Públic d'Ocupació de Catalunya, en el termini màxim de 3 dies hàbils a partir de la recepció de la notificació de l'exclusió, davant de l'òrgan competent en el seguiment de les accions, és a dir el/la cap del servei de Verificació de Programes de Formació, el/la qual ha d'emetre una resolució expressa en el termini màxim de 10 dies, acceptant-la o denegant-la, prèvia valoració i verificació dels fets exposats per ambdues parts.
Aquesta resolució s'ha de notificar a l'alumne/a i a l'entitat, que podrà recórrer davant de la persona titular de la Direcció del Servei Públic d'Ocupació de Catalunya.
4.5 L'alumne/a que, per qualsevol causa, s'absenti per un període superior a tres dies lectius dins del mateix mes, té com a termini màxim per notificar la causa que motiva la seva inassistència el tercer dia lectiu d'absència.
La notificació esmentada s'ha de dirigir a l'entitat organitzadora de l'acció pel mitjà més àgil, sense perjudici de la posterior acreditació documental de la justificació.
4.6 En cas de baixa d'un/a alumne/a un cop iniciada l'acció formativa, aquest/a no podrà accedir a una nova acció per un període de 6 mesos des de l'abandonament, llevat que la baixa es produeixi per causes mèdiques, baixa per col·locació o trasllat de domicili a una distància superior a 50 km, respecte a la població on es realitza l'acció formativa.
Aquestes causes han d'estar degudament justificades.
Contractació de personal formador
Les entitats beneficiàries poden impartir la formació mitjançant personal formador contractat directament per la pròpia entitat (amb relació laboral i nòmina, o relació mercantil mitjançant factura o minuta).
A aquests efectes, la contractació de personal formador per a la impartició de l'acció formativa per part de l'entitat beneficiària no es considera subcontractació.
Dins d'aquesta Ordre les entitats poden programar especialitats i itineraris formatius que incloguin accions de formació vinculades al Fitxer Català d'Especialitats Formatives del Servei Públic d'Ocupació de Catalunya (consulteu l'apartat "Cercador d'Especialitats Formatives" dins de l'adreça electrònica www.oficinadetreball.gencat.cat ).
Les especialitats formatives que conformen aquest fitxer s'enquadren dins les famílies professionals establertes al Catàleg nacional de qualificacions professionals, així com les que es puguin incloure al fitxer per enquadrar la formació de caràcter transversal o complementària.
Dins les especialitats formatives es detallen els requisits que han de complir el personal formador, l'alumnat, les instal·lacions i equipaments, així com els continguts formatius.
Les especialitats formatives poden estar adreçades o no a l'obtenció de certificats de professionalitat.
Totes les accions formatives han de complir obligatòriament els requisits del programa formatiu de cada especialitat a què pertanyen, així com també les condicions generals d'execució establertes en aquesta Ordre.
El programa de cada acció formativa es pot consultar a la xarxa telemàtica del Servei Públic d'Ocupació de Catalunya, a l' enllaç següent: https://www.oficinadetreball.gencat.cat/socfuncions/CercarEspecialitats.do.
El contingut d'aquest programa no podrà ser objecte de modificació per l'entitat.
Si l'exercici professional de l'ocupació a què va associada la formació d'una especialitat està regulada per una altra administració competent a Catalunya, serà necessari el reconeixement d'aquesta en el sentit que disposi la seva normativa sectorial.
Això pot incloure també que calgui l'autorització del centre i/o de l'acció formativa abans que comenci la formació.
6.1) Accions de formació, dins del Fitxer, adreçades a l'obtenció de certificats de professionalitat.
Cada certificat de professionalitat està regulat per un Reial decret que especifica, a més del programa formatiu detallat per unitats de competència, mòduls formatius i unitats formatives, tots els requisits respecte de les instal·lacions, dotació, equipaments, personal formador, perfil de l'alumnat i avaluacions.
L'entitat que imparteix la formació ha de complir amb tots els requisits establerts pel Reial decret que reguli el certificat de professionalitat i ha d'estar acreditada en l'especialitat concreta abans de l'inici de l'acció formativa, segons disposa la normativa estatal.
En cas que es publiqui la derogació de certificats de professionalitat, les entitats que estiguin acreditades en algun d'aquests certificats de professionalitat derogats, es consideraran acreditades de manera provisional en els certificats de professionalitat equivalents per a la impartició de les accions formatives corresponents a aquesta Ordre.
En la resolució d'atorgament de la subvenció restarà implícita l'autorització del Servei Públic d'Ocupació de Catalunya per a la impartició d'aquests nous certificats de professionalitat.
Estructura i programació de les accions formatives:
S'han de programar la totalitat dels mòduls formatius que componen un certificat de professionalitat, inclòs el mòdul de formació pràctica en centres de treball.
La superació de la totalitat de la formació associada a un mòdul dóna dret a l'acreditació parcial acumulable de la unitat de competència corresponent.
Mòdul de pràctiques no laborals en centres de treball:
El mòdul de formació pràctica en centres de treball és un bloc de formació específica que es desenvolupa a l'empresa, amb la finalitat que l'alumnat pugui observar i exercir les activitats i funcions pròpies dels diferents llocs de treball del perfil professional i conèixer l'organització dels processos productius o de serveis i les relacions laborals.
2.El mòdul de formació pràctica en centres de treball s'ha de desenvolupar d'acord amb l'article 5 del Reial decret 34/2008 i al capítol III del títol III de l'Ordre ESS/1897/2013 per la qual es desenvolupa el Reial decret 34/2008.
El mòdul de formació pràctica s'ha de programar necessàriament en les accions formatives adreçades a l'obtenció d'un certificat complet o quan les accions formatives vagin dirigides a completar l'itinerari formatiu d'un certificat.
En les accions formatives dels certificats de professionalitat en què el mòdul de formació pràctica en centres de treball es desenvolupi una vegada realitzats la resta dels mòduls formatius, aquest mòdul s'haurà d'iniciar en un termini no superior a 4 mesos naturals des de la finalització l'últim mòdul formatiu.
Per a determinats certificats de professionalitat que per la seva naturalesa presenten dificultats per al compliment del termini planificat, es podrà sol·licitar ampliació d'aquest termini al Servei Públic d'Ocupació de Catalunya, exposant-ne els motius.
En cap dels dos casos no se superarà el termini d'execució que marca la convocatòria, llevat que la persona titular de la Direcció del Servei Públic d'Ocupació de Catalunya, mitjançant resolució, ho autoritzi de manera excepcional, si la convocatòria ho preveu.
El centre de formació programarà, preferentment, el mòdul de formació pràctica en centres de treball a la finalització de l'itinerari formatiu del certificat de professionalitat i per a l'alumnat que hagi superat els mòduls formatius del mateix amb avaluació positiva.
Excepcionalment, a petició motivada de l'entitat, el Servei Públic d'Ocupació de Catalunya podrà autoritzar la simultaneïtat del mòdul de pràctiques professionals no laborals del certificat de professionalitat amb els mòduls formatius del certificat de professionalitat, en els següents casos:
- Quan ja s'hagi impartit com a mínim el 70% dels mòduls formatius de la totalitat del certificat de professionalitat i hi hagi algun criteri pedagògic que ho aconselli.
- Quan es realitzi amb l'últim mòdul formatiu de l'itinerari del certificat de professionalitat que està impartint.
En tots els casos per iniciar el mòdul de formació pràctica en centres de treball l'alumnat haurà d'haver superat amb avaluació positiva els mòduls formatius ja impartits del certificat de professionalitat.
Aquesta petició s'haurà d'adreçar al servei de Verificació de Programes de Formació, que disposarà del termini d'un mes des de la sol·licitud per resoldre.
Si no resol en aquest termini, s'entendrà desestimada la sol·licitud per silenci administratiu.
Els centres o entitats que sol·licitin la subvenció per a la realització d'aquest mòdul han de subscriure convenis de col·laboració entre el centre de formació, l'empresa on s'efectuen les pràctiques i l'alumnat (o representant legal en casos de menors no emancipats legalment), d'acord amb el model normalitzat que es troba a l'aplicatiu qBID.
Un cop signat el conveni, l'empresa on es realitzin les pràctiques lliurarà una còpia a la representació legal dels treballadors i informarà de la persona que exercirà la tutoria de l'alumnat.
Els centres de formació han de designar, entre el personal formador que hagi impartit els mòduls del certificat de professionalitat, una persona que serà la responsable, juntament amb el tutor/a designat/da per l'empresa on es realitzin les pràctiques, de dissenyar el pla d'activitats, així com de realitzar el seguiment i avaluació del mateix.
La realització d'aquestes pràctiques, i la seva ampliació, no suposarà l'existència de relació laboral entre l'alumnat i l'empresa
Exempció del mòdul de formació pràctica en centres de treball:
Poden sol·licitar al Servei Públic d'Ocupació de Catalunya l'exempció de la realització d'aquest mòdul obligatori les persones que acreditin una experiència laboral d'almenys 3 mesos, amb un mínim de 300 hores treballades en total, durant els últims 5 anys transcorreguts fins la data de sol·licitud de l'exempció, i que es correspongui amb les capacitats recollides en el mòdul de formació pràctica en centres de treball.
La sol·licitud d'exempció del mòdul de formació pràctica en centres de treball així com la documentació requerida per acreditar l'experiència laboral es troba a la pàgina web del Servei Públic d'Ocupació de Catalunya www.oficinadetreball.gencat.cat a l'apartat de certificats de professionalitat.
Es considerarà experiència laboral, a més de l'adquirida com a persona treballadora assalariada o autònoma o per compte propi, la que s'ha adquirit com a persona becària o voluntària.
La superació d'aquest mòdul o l'exempció del mateix és imprescindible per a l'obtenció del certificat de professionalitat.
Ampliació del mòdul de formació pràctica en centres de treball
L'alumnat pot sol·licitar al centre de formació l'ampliació de la durada de la formació pràctica més enllà de les hores en el mòdul del certificat de professionalitat.
El centre, d'acord amb l'empresa i amb la conformitat de l'alumnat, pot presentar una addenda al conveni de pràctiques en què se n'ampliï la durada, fins a un 30% de les hores previstes en el mòdul de pràctiques.
En aquest cas, el centre de formació i l'empresa hauran de presentar juntament amb l'addenda, el pla d'activitats que es portarà a terme en aquesta ampliació, que haurà d'incloure la descripció de les tasques i funcions a realitzar i la descripció de quins seran els criteris observables i mesurables d'avaluació de les pràctiques.
L'addenda al conveni de pràctiques podrà contemplar una ampliació de fins a un 50% de la durada de les hores previstes en el mòdul de pràctiques si s'inclou un compromís de contractació posterior de l'alumnat per part de l'empresa que acull l'alumnat en pràctiques.
Aquesta ampliació té la consideració de pràctiques de perfeccionament.
L'ampliació del nombre d'hores de pràctiques en cap cas implicarà un increment de la subvenció atorgada.
6.2) Accions de formació, dins del Fitxer, no adreçades a l'obtenció de certificats de professionalitat.
Cada especialitat està regulada per un programa que especifica, a més del contingut formatiu detallat, tots els requisits respecte instal·lacions, dotació, equipaments, personal formador, perfil de l'alumnat i avaluacions.
Tindran una durada adequada a la seva finalitat, en funció dels continguts, del col·lectiu destinatari, de la modalitat d' impartició i d'altres criteris objectius.
L'entitat que imparteix la formació ha de complir amb tots els requisits establerts pel programa i estar inscrita/acreditada en l'especialitat concreta abans de l'inici de l'acció formativa, segons disposa la normativa estatal.
Pràctiques no laborals en centres de treball:
Dins de l'acció formativa: l'entitat només pot programar pràctiques no laborals dins de l'acció formativa en empresa en els casos que el programa de l'especialitat les reculli de manera obligatòria.
De perfeccionament: l'entitat podrà programar pràctiques de perfeccionament, després de l'acabament de l'acció formativa, que com a mínim realitzin el 60 % de l'alumnat amb avaluació positiva.
La seva durada no pot superar el 30% de la durada de l'acció formativa.
Aquestes pràctiques de perfeccionament professional s'han de realitzar dins dels terminis màxims per la realització de les accions formatives que estableix la convocatòria i s'han de programar en finalitzar el període d'execució de l'acció formativa.
El termini per a l'inici d'aquestes pràctiques és un mes, comptat des de la finalització de l'acció formativa o itinerari formatiu de l'alumnat.
L'alumnat participant ha d'haver completat amb avaluació positiva l'acció formativa.
Quan la part pràctica es realitzi en una empresa, no podrà ser superior al 30% de la durada de l'acció formativa, excepte que la regulació dels programes formatius d'una especialitat o la convocatòria corresponent determinin una durada diferent.
Per a la realització d'aquestes pràctiques formatives no laborals en una empresa, es signarà un conveni de col·laboració entre l'entitat de formació, l'empresa, on es realitzaran les pràctiques, i l'alumne/a o tutor/a legal en cas de menor no emancipat legalment, de la mateixa manera que en cas del mòdul de formació pràctica en empresa dels certificats de professionalitat.
El conveni haurà d'especificar el contingut del programa que s'impartirà, la durada, el lloc, l'horari, el sistema de tutories a realitzar pel personal formador de l'acció formativa i la seva avaluació.
D'aquests convenis s'informarà el personal representant de les persones treballadores.
Les pràctiques en empresa s'hauran de duu a terme dins del territori català.
La realització d'aquestes pràctiques no suposarà l'existència de relació laboral entre l'alumnat i l'empresa.
Totes les accions formatives hauran d'incloure la impartició obligatòria del mòdul de formació complementària FCO003 de 10 hores relatiu a la inserció laboral, sensibilització mediambiental i igualtat de gènere; i els mòduls de prevenció de riscos laborals FCOS01 de 10 hores o el FCOS02 de 30 hores segons s'estableixi des del Servei Públic d'Ocupació de Catalunya, llevat que el programa formatiu de l'especialitat el contempli, en aquest cas s'haurà d'impartir el mòdul específic del mateix programa.
Els continguts formatius d'aquests mòduls es poden consultar al 'Cercador d'especialitats formatives' del web del Servei Públic d'Ocupació de Catalunya ( www.oficinadetreball.gencat.cat ).
Els mòduls que no són dins del propi programa formatiu de l'especialitat es troben cercant dins de la família professional 'Formació Complementària', especialitats FCOO03, FCOS01 i FCOS02.
També es poden consultar continguts d'ampliació del mòdul FCOO03 al mateix web, dins de l'apartat 'Ciutadania' i després 'Serveis de Formació'.
Atès que es tracta d'un bloc de formació que obligatòriament s'ha de programar conjuntament amb qualsevol acció formativa que s'imparteixi, alguns alumnes poden haver rebut ja aquesta formació.
En aquests casos, si estan degudament acreditats, l'alumnat no ha de repetir la formació complementària llevat que hagin passat més de 12 mesos des del moment en què es va rebre la formació.
En cas del mòdul de prevenció de riscos laborals, s'entendrà ja rebuda la formació si s'ha realitzat en una altra especialitat de la mateixa àrea professional.
Les accions formatives s'hauran d'iniciar, com a mínim, amb el 80% del nombre d'alumnes atorgats, llevat que la convocatòria estableixi un percentatge diferent.
Com a mínim el 80% de l'alumnat que participin a les accions han de ser persones desocupades, llevat que la convocatòria disposi un altre percentatge.
Les entitats beneficiàries, abans de l'inici del curs, han de contractar una pòlissa d'assegurança d'accidents personals que cobreixi, per a cadascun dels/de les alumnes, els riscos i els capitals previstos en cada convocatòria.
En cap cas l'alumnat pot iniciar una acció formativa, una pràctica en una empresa, ni un mòdul de formació pràctica sense la pòlissa d'assegurança d'accidents.
7.3 Requisits de les aules i/o tallers on es desenvolupin les accions formatives
El nombre d'hores sol·licitades no pot ser superior a la capacitat de les instal·lacions inscrites/acreditades.
L'entitat sol·licitant ha de planificar el calendari d'accions formatives dins dels espais necessaris per impartir la formació pràctica i la formació teòrica indicada a cada programa formatiu.
No es permetrà fer un canvi d'adreça o espais formatius posterior a l'atorgament de les accions si no és per causa de força major.
Es considera causa de força major els fets no imputables al centre, que no siguin previsibles i que no siguin conseqüència d'una planificació insuficient per part del centre.
8.1 L'execució de les accions de formació previstes en aquesta Ordre es desenvoluparà d'acord amb la resolució d'atorgament de la subvenció i seguint les indicacions de la "Guia de la gestió d'accions de formació per a l'ocupació FOAP", que es publicarà a la xarxa telemàtica i al web del Servei Públic d'Ocupació de Catalunya.
Aquesta Guia detalla la documentació que ha de custodiar l'entitat beneficiària i la que cal lliurar a la unitat del Servei Públic d'Ocupació de Catalunya encarregada del seguiment de les accions, així com també el termini previst per a la justificació de les accions.
Altres documents de suport per a consultar són: Guia per a l'aplicació de proves d'accés a certificats de professionalitat de nivell 2 i 3; Guia metodològica i de gestió de l'avaluació dels aprenentatges en certificats de professionalitat; manual del GIA, Guia informativa i de gestió d'accions formatives de certificats de professionalitat; i Guia de gestió de la formació pràctica en centres de treball en l'entorn de la Formació Professional per a l'Ocupació (FPO/qBID).
Les entitats beneficiàries han de mecanitzar a la xarxa telemàtica del Servei Públic d'Ocupació de Catalunya les dades resultants de la gestió de les accions.
- Dels canvis en la distribució de les hores lectives per espai formatiu;
- De les pràctiques en empresa, a través dels mitjans tecnològics i aplicatius de gestió que s'indiquin;
- Del personal formador que impartirà l'acció formativa d'acord amb els perfils docents establerts en l'especialitat formativa.
Així mateix, s'han d'especificar les hores per mòdul que imparteix cada un d'ells.
En les accions formatives conduents a l'obtenció de certificats de professionalitat, només hi pot haver, com a molt, dos persones formadores per a cada mòdul formatiu, sens perjudici que se'n pugui fer alguna substitució per motiu justificat.
Una vegada iniciada l'acció formativa, no es podran realitzar substitucions en el professorat sense el coneixement previ del Servei Públic d'Ocupació de Catalunya, que podrà autoritzar o rebutjar en el cas que no s'ajusti als requisits mínims.
En qualsevol cas el personal formador substitut haurà de reunir el mateix perfil docent establert en l'especialitat formativa.
El centre haurà de comunicar-ho al personal tècnic de verificació amb una antelació de 4 dies hàbils, llevat que existeixi una causa degudament justificada que impedeixi el compliment del termini esmentat.
- De la inscripció d'alumnat seleccionat i de l'inici real de l'acció formativa d'acord amb els perfils mínims d'accés establerts a l'especialitat formativa, els requisits del programa i del col·lectiu;
- De les assistències diàries de l'alumnat;
- De les baixes per qualsevol motiu,
De la mecanització de totes aquestes dades, i altres que pugui requerir el Servei Públic d'Ocupació de Catalunya si fos necessari, mitjançant els seus sistemes informàtics de gestió, depèn el compliment de l'obligació de les entitats beneficiàries d'informar dels indicadors establerts a la base 18 de l'annex 1 d'aquesta Ordre.
Les accions formatives, amb caràcter general, han de tenir entre 10 i 15 places d'alumnes.
En cas que el centre disposi d'acreditació/inscripció per formar més de 15 alumnes, podrà incorporar més alumnes, en les condicions que estableix el punt 2.5 d'aquest annex.
El nombre de participants de les especialitats adreçades al col·lectiu de persones amb discapacitat és com a mínim de 8 i com a màxim el nombre de participants que determina el programa formatiu d'aquests.
Aquestes especialitats es poden consultar al següent enllaç: Cercador Especialitats Formatives
En cap cas ni sota cap circumstància un centre pot incorporar a una acció formativa un nombre d'alumnes que superi el nombre d'alumnes que fixa la seva inscripció/acreditació.
La inclusió de més alumnes que el màxim pel qual està inscrita/acreditada una entitat s'entendrà com un incompliment de les condicions d'atorgament i suposarà la revocació total de l'import de l'acció formativa en que s'incompleixi.
Aquest supòsit afecta a qualsevol tipus d'especialitat (incloses especialitats adreçades a col·lectius de persones amb discapacitat).
El Servei Públic d'Ocupació de Catalunya, amb independència del nombre d'alumnes que decideixi incorporar l'entitat, no finançarà un nombre superior que el que estableixi cada resolució d'atorgament.
La incorporació d'alumnes complementaris, si s'ha complert el que estableix el punt 2.5 d'aquest annex, podrà tenir efectes positius si l'execució ha estat correcta, sobre la valoració de l'entitat a efectes de posteriors convocatòries.
A les sessions formatives l'horari màxim diari és de 8 hores incloses les pràctiques.
Es recomana, si el calendari ho permet, limitar a un màxim de 6 hores les classes teoricopràctiques.
L'horari màxim setmanal és de 40 hores.
Aquestes prescripcions poden ser exceptuades en casos concrets degudament justificats, que autoritzi el Servei Públic d'Ocupació de Catalunya, a petició de l'entitat beneficiària.
Com a principi general, es programaran les sessions teòriques i pràctiques en horaris i jornades que permetin la conciliació amb la vida personal i familiar de les persones participants.
En les accions de formació regulades en aquesta Ordre, en el referent a la llengua vehicular de les accions, com en els materials didàctics elaborats per les entitats beneficiàries, s'ha de procedir segons el que estableix la Llei 1/1998, de 7 de gener, de política lingüística.
Les entitats interessades en impartir accions formatives han de disposar dels drets legals necessaris per a utilitzar tots els programes informàtics que es faran servir a la formació.
Es faran totalment responsables de la correcta gestió dels drets legals del materials informàtics elaborats totalment o parcialment per altres.
El Servei Públic d'Ocupació de Catalunya es reserva el dret de comprovar el compliment d'aquesta obligació.
Es consideren alumnes subvencionables, sempre que compleixin amb els requisits establerts per a l'accés a les accions i es respectin la resta de requisits i obligacions esmentats a l'ordre de bases:
- Els/les que acreditin un mínim del 75% d'assistència de l'acció formativa, tant si han finalitzat com si han causat baixa durant l'acció formativa.
S'ha d'entendre que tot l'alumnat que finalitzi o almenys completi el 75% d'una acció és subvencionable.
A aquests efectes, les especialitats CP estan dividides en tres blocs formatius: el conjunt de mòduls formatius (identificada amb el sufix "CEN"), el mòdul de formació pràctica i el mòdul de formació complementària.
Cada bloc es justifica separadament perquè té assignada una subvenció independent i es gestiona de manera diferenciada.
- Els/les que acreditin un mínim del 75% d'assistència del mòdul formatiu, en cas de certificats de professionalitat, tant si l'han finalitzat com si han causat baixa durant el mòdul formatiu.
En cas del bloc identificat com a "CEN", que pot incloure diversos mòduls, serà subvencionable l'alumnat que completi (o facin un mínim del 75%) un o més d'un mòdul.
La subvenció serà proporcional a les hores del mòdul o mòduls cursats per l'alumne/a.
Així, per exemple, si un/a alumne/a només fa un mòdul, es subvencionarà l'import d'aquest mòdul, no la totalitat del bloc "CEN".
Aquesta casuística no és aplicable a les especialitats no CP, ni de CP antics (anteriors al Reial decret 34/2008), ja que estan programades com a especialitats senceres i no permeten acreditacions parcials acumulables.
A aquests efectes, el percentatge d'assistència es calcula tenint en compte els dies d'assistència que constin a l'aplicatiu GIA, i que el centre ha de tenir recollits amb les signatures de l'alumnat en els controls d'assistència.
- Els/les que causin baixa per col·locació després del 25% de la durada del mòdul formatiu en cas de certificats de professionalitat o de l'especialitat en cas de no certificats de professionalitat.
El Servei Públic d'Ocupació de Catalunya verificarà que efectivament hi ha hagut col·locació mitjançant la consulta de les dades de contractació/cotització dels alumnes.
Avaluació de l'aprenentatge i avaluació de l'alumnat.
L'avaluació dels aprenentatges es desenvoluparà de manera sistemàtica, ajustant-se a una planificació prèvia, que s'haurà d'incloure a l'expedient de l'acció formativa, en la qual constaran, almenys, per a cada unitat d'aprenentatge, o per a cada mòdul i/o unitat formativa, una estimació de la dates previstes per a l'avaluació, els espais en els quals aquesta es durà a terme, els instruments d'avaluació que seran utilitzats i la durada que comporta la seva aplicació.
L'avaluació del mòdul formatiu del certificat de professionalitat es realitzarà:
- Durant el procés d'aprenentatge mitjançant una combinació de diferents mètodes i instruments, podent incloure, entre altres, la valoració de treballs, activitats i proves realitzades durant el procés formatiu.
- A la finalització de cada mòdul mitjançant una prova d'avaluació final, de caràcter teoricopràctic, que estarà referida al conjunt de les capacitats, criteris d'avaluació i continguts associats al mòdul.
Per presentar-se a la prova final d'un mòdul formatiu, l'alumnat haurà d'haver assistit com a mínim al 75% del total d'hores.
L'entitat ha de prendre com a referència les capacitats i criteris d'avaluació establerts per a cadascun dels mòduls formatius associats.
En cas que s'hagi programat la formació per unitats formatives que no completin un mòdul, la prova d'avaluació final estarà referida al conjunt de capacitats i criteris d'avaluació de la unitat o unitats formatives.
Els mètodes i instruments d'avaluació s'adequaran a la naturalesa dels diferents tipus de resultats a comprovar i s'acompanyaran dels corresponents suports per a la seva correcció i puntuació, de manera que es garanteixi l'objectivitat, fiabilitat i validesa de l'avaluació.
El personal formador elaborarà una acta d'avaluació en la qual quedarà constància dels resultats obtinguts per l'alumnat.
L'acta estarà firmada pel personal formador i per la persona responsable del centre o entitat que hagi impartit l'acció formativa i els resultats de l'avaluació serà en termes d'"apte", detallant-ne la qualificació, o "no apte".
En cas de certificats de professionalitat que s'imparteixin mitjançant teleformació l'avaluació dels procés d'aprenentatge inclourà l'anàlisi de les activitats i dels treballs presentats en la plataforma virtual realitzats durant el desenvolupament de l'acció formativa.
La prova d'avaluació final del mòdul serà de caràcter presencial i global.
L'avaluació de l'alumnat en el mòdul de formació pràctica en centres de treball d'un certificat de professionalitat, serà realitzat conjuntament pel personal tutor designat pel centre de formació i per l'empresa.
L'alumnat que superi aquest mòdul rebrà una certificació signada per ambdós tutors i la persona responsable de l'empresa d'acord amb el model elaborat pel Servei Públic d'Ocupació de Catalunya.
Els centres que imparteixen accions formatives corresponents a certificats de professionalitat han de disposar en l'expedient de l'acció formativa de tots els documents que consten en el dossier d'avaluació, segons la "Guia metodològica i de gestió de l'avaluació dels aprenentatges en certificats de professionalitat".
L'entitat haurà de lliurar al Servei Públic d'Ocupació de Catalunya l'acta d'avaluació signada i l'informe individualitzat per a cada alumne/a, en un termini no superior a 3 mesos des de la finalització de l'acció.
El Servei Públic d'Ocupació de Catalunya ha publicat a l'aplicació informàtica (GIA) la "Guia metodològica i de gestió de l'avaluació dels aprenentatges en certificats de professionalitat" destinada al personal formador i als equips directius dels centres i entitats que imparteixin formació vinculada a certificats de professionalitat.
Aquesta guia és una eina que descriu les actuacions clau, la metodologia i el sistema de qualificació que s'ha d'utilitzar durant el procés d'avaluació d'una unitat formativa o un mòdul formatiu d'un certificat de professionalitat.
També recull tota la documentació que integra el dossier d'avaluació.
Acreditació i certificació de la formació
11.1 Acreditació de la formació vinculada als certificats de professionalitat.
La superació de tots els mòduls amb avaluació positiva dóna dret a l'expedició del certificat de professionalitat, que l'alumnat haurà de sol·licitar al Servei Públic d'Ocupació de Catalunya.
Aquesta certificació té validesa d'àmbit estatal.
A aquests efectes, es considera que una persona finalitza amb avaluació positiva quan ha obtingut la qualificació d'apta en cadascun dels mòduls formatius i ha assistit, com a mínim al 75% de cadascun dels mòduls.
Quan la persona superi un o més mòduls formatius d'un certificat de professionalitat, sense arribar a completar-los tots, podrà sol·licitar l'acreditació parcial acumulable de les unitats de competència corresponents als mòduls formatius superats.
Per obtenir l'acreditació parcial acumulable d'un mòdul formatiu que contingui unitats formatives, s'ha d'obtenir la qualificació d'apte en cadascuna de les seves unitats formatives i haver assistit al 75% de la durada total del mòdul formatiu.
Així mateix, l'alumnat tindrà dret a rebre un diploma que certifiqui l'assistència amb aprofitament, expedit pel Servei Públic d'Ocupació de Catalunya.
Si un/a alumne/a ha assistit al 75% del total d'un mòdul formatiu, que inclou diverses unitats formatives, i ha obtingut la qualificació de no apte en alguna/es d'elles, el Servei Públic d'Ocupació de Catalunya podrà emetre el diploma que certifica l'assistència amb aprofitament, de les unitats formatives superades.
Si el Servei Públic d'Ocupació de Catalunya detecta que no s'han complert els requisits d'accés de l'alumnat o els del personal formador, o que no s'ha realitzat la formació en les instal·lacions i els equipaments adequats, o que no s'han aplicat els criteris d'avaluació indicats en el Reial decret regulador, no expedirà els certificats de professionalitat corresponents a l' alumnat afectat.
11.2 Acreditació de la formació no vinculada als certificats de professionalitat.
Quan la formació no estigui vinculada als certificats de professionalitat el Servei Públic d'Ocupació de Catalunya lliurarà a cada persona participant que hagi finalitzat l'acció formativa amb avaluació positiva un diploma que certifiqui la seva assistència amb aprofitament.
L'entitat beneficiària informarà l'alumnat de l'oficina de Treball on s'haurà de dirigir per a què els lliurin els certificats.
Qüestionari per a l'avaluació de la qualitat de les accions formatives de formació d'oferta
A la finalització de l'acció formativa, durant la darrera setmana, l'entitat beneficiària ha de facilitar el qüestionari d' avaluació a l'alumnat i comunicar els resultats al Servei Públic d'Ocupació de Catalunya, en el termini màxim de dos mesos des de la finalització de l'acció, mitjançant les aplicacions informàtiques de gestió que estiguin disponibles, segons el que disposa la Resolució TRE/3767/2009, de 30 de novembre, modificada per la Resolució TRE/3713/2010, de 8 d'octubre.
El qüestionari s'emplenarà en format paper mentre no estigui disponible per via telemàtica.
El compte justificatiu ha d'incloure la documentació següent:
1) Una relació classificada de totes les despeses subvencionables imputables al desenvolupament de l'acció, d'acord amb l'estructura de costos establerta per a cada programa, amb identificació del creditor i el document, la descripció de la despesa, l'import, la data d'emissió, la data de pagament i la forma de pagament.
En cas de les despeses del personal formador s'ha d'indicar també el preu o cost/hora, calculat tal com s'indica a l'apartat a) de l'annex 5 d'aquesta Ordre.
Aquesta relació s'ha de presentar telemàticament mitjançant l'aplicació informàtica del Servei Públic d'Ocupació de Catalunya JERjes.
Un cop validada telemàticament la relació de despeses, s'ha d'imprimir el document codificat en format PDF i presentar-lo per registre d'entrada, juntament amb la resta de documentació que ha de contenir la justificació.
2) En relació a les despeses directes, quan s'imputin en base a un percentatge, caldrà presentar un document que expliqui com es justifica el percentatge imputat.
3) Una relació detallada d'altres ingressos o subvencions que hagin finançat l'activitat subvencionada amb indicació de l'import i la procedència.
4) Una declaració de l'entitat beneficiària conforme els pagaments corresponen a actuacions correctament realitzades i justificades mitjançant factures pagades o altres documents comptables de valor probatori equivalent.
5) En el supòsit de justificar despeses de personal propi, s'ha d'adjuntar la temporalització mensual de les hores invertides en cada tasca del personal propi, segons model normalitzat.
En aquesta temporalització s'hi ha de fer constar la descripció de cadascuna de les tasques desenvolupades i ha d'estar signada tant per l'entitat beneficiària com per la persona responsable de la seva execució.
Per a la justificació de les despeses de personal propi, s'ha d'aportar el sistema de càlcul del cost/hora segons model normalitzat.
6) Declaració responsable dels imports liquidats amb Hisenda pel que fa a la retenció de l'IRPF del personal treballador propi imputat com a despesa, amb indicació del preceptor, els imports liquidats, les dates i la forma de pagament, amb l'objectiu de facilitar el seguiment de la pista d'auditoria.
En el supòsit de presentar despeses de personal extern que s'imputi en concepte de preparació, impartició, tutoria i avaluació de la formació també caldrà presentar la declaració d'imports liquidats amb hisenda pel que fa a la retenció del IRPF en concepte de factures segons model normalitzat.
7) Quan l'import de la contractació d'una despesa subvencionada superi la quantitat de 18.000 euros, en el supòsit de prestació del servei o lliurament del bé, s'haurà de lliurar la documentació suport de, com a mínim, 3 ofertes de diferents proveïdors.
En cas que l'elecció no hagi estat l'oferta més econòmica, s'adjuntarà un document explicatiu o memòria, justificant expressament l'elecció.
8) Original o còpia compulsada del rebut de pagament de l'assegurança d'accidents de les persones participants.
9) En cas de justificar despeses d'amortització s'haurà d'aportar detall dels càlculs efectuats per a la determinació de la despesa imputable, amb indicació del percentatge de l'import amortitzat imputat, còpia compulsada de la factura del bé amortitzable i comprovant del seu pagament.
10) En cas de justificar despeses de lloguer s'haurà d'aportar detall dels càlculs efectuats per a la determinació de la despesa imputable, contracte de lloguer i acreditació de pagament.
11) Declaració sobre l'import d'IVA efectivament suportat, en cas que l'entitat beneficiària estigui subjecta a règim de prorrata general o especial.
12) En cas de justificacions per imports superiors a 60.000 euros s'ha d'aportar el 100% de documents justificatius.
En aquest cas, s'han d'aportar originals, degudament estampillats, o fotocòpies compulsades d'aquests originals, de tots els documents justificatius de les despeses i dels comprovants de pagament.
No es segellaran les factures electròniques, ni les nòmines i els documents de la Seguretat Social que hagin servit com a base per al càlcul del cost/hora del personal.
En cas que es presenti la documentació original degudament estampillada, i la entitat no tingui competència per compulsar, a més d'aquesta documentació, s'haurà de presentar una fotocòpia de cada original, per a la seva corresponent compulsa.
13) En cas de certificar accions al Fons Social Europeu, totes les despeses objecte de certificació s'hauran d'acreditar mitjançant factures pagades o documents comptables de valor probatori equivalent, que acreditin tots i cadascun dels costos realment produïts en l'execució de l'operació.
14) Si s'escau, carta de pagament de reintegrament de la subvenció en el supòsit de fons públics percebuts com a bestreta i no aplicats a l'objecte subvencionable, així com dels interessos legals que se'n derivin a comptar des del termini de finalització per a la presentació de la justificació econòmica.
15) En cas de presentació de compte justificatiu simplificat per a subvencions inferiors a 60.000 €, s'hauran de presentar tots aquells documents justificatius que el Servei Públic d'Ocupació de Catalunya requereixi a l'entitat beneficiària i que permetin obtenir evidència raonable sobre l'adequada aplicació de la subvenció.
Per a cadascun del expedients, es seleccionarà una mostra aleatòria dels documents justificatius d'almenys el 10% de l'import justificat mitjançant la relació de despeses.
Revisats els justificants aportats, si hi ha errors o discrepàncies que afectin a més d'un 5% de documents de la mostra o a més del 2% de l'import total de la relació de despeses, s'ampliarà la mostra fins a revisar documents justificatius que suposin un 30% de l'import total de la relació de despeses.
Si el resultat de la revisió de l'ampliació de la mostra segueix confirmant un error superior al 5%, es revisarà la totalitat dels documents justificatius.
Es consideren despeses subvencionables les que de manera indubtable responguin a la naturalesa de l'activitat subvencionada, resultin estrictament necessàries, que s'hagin realitzat durant el període d'execució de l'actuació i hagin estat efectivament pagades per les entitats beneficiàries abans de la presentació de la justificació econòmica.
A aquests efectes, s'entén com a període d'execució de l'actuació el que va des de un mes abans de l'inici de la primera acció subvencionada, però mai amb data anterior a la notificació de la resolució d'atorgament, fins a un mes després de la data de finalització de la última acció executada.
Les despeses d'impartició de la docència s'han d'imputar dins del període de durada de l'acció formativa.
En cap cas el cost d'adquisició de les despeses subvencionables pot ser superior al valor de mercat.
Els justificants originals s'han de marcar amb un segell, indicant-hi la subvenció que es justifica i l'import o percentatge que s'imputa a la subvenció.
En cas del compte justificatiu simplificat és la pròpia entitat beneficiària la responsable d'estampillar d'acord amb les indicacions del paràgraf anterior.
És responsabilitat del Servei Públic d'Ocupació de Catalunya verificar l'adequació de les dades tant pel que fa a l'aspecte formal i nom del programa, com la seva correspondència amb les dades presentades a la justificació econòmica.
En les accions que se certifiquin al Fons Social Europeu, els justificants originals s'hauran de marcar amb un segell, indicant-hi la subvenció que es justifica, el cofinançament del Fons Social Europeu i la Iniciativa d'ocupació juvenil l'import o percentatge que s'imputa.
Als efectes d'aquesta Ordre es consideren despeses subvencionables les següents:
A. Despeses directes de l'activitat formativa
a) Les retribucions del personal formador, intern o extern on es poden incloure salaris, assegurances socials, dietes i despeses de locomoció i, en general, tots els costos imputables al personal formador en l'exercici de les activitats de preparació, impartició, tutoria i avaluació a les persones participants de les accions formatives.
La contractació de personal formador es podrà fer, únicament, sota les següents modalitats:
a.1 Personal formador intern: personal contractat amb una relació de tipus laboral fix o eventual.
La despesa es justifica mitjançant nòmina.
a.2 Personal formador extern: persones treballadores professionals o personal formador per compte propi, que presten serveis i presenten minuta a nom seu.
La despesa es justifica mitjançant factura identificada amb el propi NIF del formador/a.
El percentatge mínim destinat a les despeses del personal formador és d'un 40% de la despesa total justificada.
En cas de no arribar a aquest percentatge la diferència no es podrà imputar a altres conceptes, i aquesta diferència serà considerada import no subvencionable.
Les despeses de preparació i seguiment de la formació (avaluació i tutoria) no poden superar el 20% de la despesa justificada en la partida del personal formador.
L'import imputat per aquesta despesa que superi aquest % no serà subvencionable.
b) Les despeses d'amortització d'equips didàctics i plataformes tecnològiques, així com les despeses d'amortització de les aules, tallers i altres superfícies utilitzades en el desenvolupament de la formació.
c) Despeses de mitjans didàctics i/o adquisició de materials didàctics, així com les despeses en béns consumibles utilitzats en la realització de les accions formatives, incloent el material de protecció i seguretat sempre que s'acrediti el seu ús exclusiu per al projecte subvencionat.
d) Despeses de lloguer i/o arrendament financer (exclosos els seus interessos) de les aules, tallers i altres superfícies utilitzades en el desenvolupament de la formació així com dels equips didàctics i plataformes tecnològiques.
e) Assegurança d'accidents obligatòria per a tot l'alumnat.
f) Despeses de publicitat i difusió de les accions formatives: emissió de díptics, falques radiofòniques o publicitat en premsa de les accions formatives, newsletters, webs i altres mitjans de difusió.
g) Despeses derivades per a l'entitat de l'activitat del personal formador que designi com a persones tutores de la formació pràctica en empresa.
Aquestes despeses es refereixen a l'activitat de la persona tutora del mòdul de formació pràctica en centres de treball previst en les accions formatives adreçades a l'obtenció de certificats de professionalitat publicats al BOE a partir del setembre de 2008 i regulats pel Reial decret 34/2008, de 18 de gener.
Les despeses s'han de presentar degudament desglossades per hores dedicades a la preparació, tutorització i avaluació de les pràctiques en empresa i es poden imputar pel període de durada de l'itinerari formatiu (CP) i fins a un mes després de la finalització del mòdul de pràctiques.
Les despeses previstes en aquest apartat g) no es computaran dins dels conceptes de docència, i per tant no es comptabilitzaran als efectes del compliment dels percentatges mínims establerts per a la despesa destinada a docència ni per a la destinada a preparació, tutoria i avaluació.
Tenen aquesta consideració totes aquelles despeses que no es poden vincular directament a una actuació de l'entitat beneficiària del projecte subvencionat, però que són necessàries per a la realització de l'actuació.
C.1 Les despeses generades per les activitats d'avaluació i control de les activitats establertes a la base 19.6 de l'annex 1 de la present Ordre, fins a un màxim del 3% del total de les despeses directes correctament verificades.
Cal identificar cadascunes de les despeses imputades per aquest concepte
C.2 Les despeses generades per la matrícula o dret d'examen per participació del l'alumnat en proves reconegudes de certificació de nivell equivalent al Marc Europeu Comú de Referència per a les Llengües.
Aquestes despeses només poden ser subvencionables si es compleixen les condicions següents:
- Es tracta d'especialitats formatives incloses a l'annex 7 d'aquesta Ordre.
- Hi ha un compromís adquirit per l'entitat beneficiària, des del moment de la sol·licitud, de facilitar a l'alumnat aquestes proves de certificació.
- L'entitat beneficiària ha assumit el cost i disposa de la factura o rebut al seu nom que ho acredita.
- No s'ha generat cap cost econòmic per a l'alumnat participant.
- Les proves s'han fet en alguna de les entitats certificadores reconegudes.
- L'alumnat que s'hi ha presentat ha superat l'acció formativa subvencionada amb avaluació positiva.
Als efectes d'aquesta Ordre no es consideren despeses subvencionables les següents:
f) Adquisició de mobiliari, equips, vehicles, infraestructures, béns immobles i terrenys, tant si són adquisicions noves com de segona mà.
Només es poden subvencionar les amortitzacions d'aquests béns quan compleixin els requisits establerts per a les amortitzacions.
h) Comissions i pèrdues de canvi i d'altres despeses purament financeres, com ara, comissions per manteniment de comptes o transferències.
i) Despeses justificades amb factures de data anterior o posterior en més d'un mes a l'inici o finalització de l'actuació atorgada.
j) Despeses salarials i de seguretat social de la persona treballadora durant els períodes de baixa laboral, tant si és per malaltia o accident comú, com per malaltia o accident professional o per maternitat o paternitat.
En qualsevol cas, són subvencionables les despeses de la persona que la substitueixi, però no els de la persona treballadora de baixa.
k) Les hores extraordinàries, els pagaments per beneficis, els pagaments en espècie, les vacances no efectuades, les dietes, el plus de transport, les despeses de locomoció, les indemnitzacions (per mort, i els trasllats corresponents, per suspensions, per acomiadaments, per cessaments o per acabaments de contracte), les percepcions per matrimoni, donat que no són despeses directament vinculades a les accions formatives subvencionades.
l) Els complements o plusos salarials (antiguitat, coneixements especials, complements de lloc, complements en funció del resultat de l'empresa, complements quantitat i qualitat) no són subvencionables, excepte que es trobin fixats en el conveni col·lectiu o en el contracte de la persona treballadora.
Totes les despeses s'han de presentar degudament desglossades per acció formativa i, quan s'escaigui, pel nombre de participants i/o hores d'utilització.
Les despeses del personal formador s'han de presentar degudament desglossades per hores dedicades a l'activitat realitzada i les hores d'impartició de la docència s'han d'imputar al període de durada de l'acció formativa.
Quan las tasques de la formació estiguin suportades per personal propi, l'import a imputar es calcularà tenint en compte les hores realitzades segons temporalització, pel cost per hora de cada persona treballadora (cost/hora).
El cost laboral es calcularà en funció del cost salarial, la seguretat social a càrrec de l'empresa i les hores anuals segons el conveni.
Es considera cost salarial el salari brut –que inclou les pagues extraordinàries-, més els complements salarials que es trobin fixats en el conveni col·lectiu o en el contracte de la persona treballadora (llevat de les hores extraordinàries i els pagaments per beneficis).
Els complements o plusos salarials seran subvencionables si es troben fixats en el conveni col·lectiu o en el contracte de la persona treballadora.
El cost/hora així obtingut, multiplicat pel total d'hores justificades en la temporalització horària per tasca i treballador/a permetrà calcular les despeses de personal propi.
Quan l' import de la contractació d'una despesa subvencionada superi la quantitat de 18.000 euros en el supòsit de prestació del servei o lliurament del bé, l'entitat beneficiària ha de sol·licitar com a mínim tres ofertes de diferents proveïdors, amb caràcter previ a la contractació, llevat que per les característiques especials no hi hagi en el mercat un nombre suficient d'entitats que el subministrin o prestin.
Aquest supòsit s'aplica a tots els models de contractació regulats en el marc d'aquesta Ordre.
c) Despeses de material i mitjans didàctics:
Aquestes despeses s'imputaran per acció formativa i, en cas d'ús individual, s'han d'imputar per nombre d'alumnat participant.
S'aplicarà un 10 per cent de tant alçat calculat sobre la suma de les despeses directes previstes a l'apartat A de l'annex 4 d'aquesta Ordre, excepte les despeses d'amortització indicades al subapartat b).
El percentatge es calcularà acció per acció.
En presentar la justificació cal indicar expressament la voluntat de sol·licitar aquest concepte d'ajut i que se li apliqui aquest percentatge.
S'accepta la imputació de pagaments en efectiu per un import màxim de 2.500 € respecte el total de subvenció correctament justificat, en el conjunt de l'expedient.
Els pagaments en taló al portador també tenen la consideració de pagaments en efectiu.
L'entitat beneficiària haurà d'indicar el número d'assentament comptable del pagament en efectiu imputat a la subvenció, en el camp Justificant del pagament de la relació de despeses elegibles.
El caràcter subvencionable de la despesa d'amortització està subjecte a:
- que l'amortització es calculi de conformitat amb les normes de comptabilitat generalment acceptades;
L'element en sí mateix ha de ser una despesa elegible i es consideren elements amortitzables els que es recullen a les taules de la Hisenda Pública (Reial decret 1777/2004, de 30 de juliol, pel qual s'aprova el Reglament de l'Impost de Societats).
La imputació es farà per acció formativa i ha de ser proporcional tant al període d'execució de les accions formatives, com a l'ús espacial que es faci del bé en la realització de l'activitat subvencionada.
En el supòsit d'ús individual dels equips o plataformes, s'han d'imputar pel nombre d'alumnes participants.
- Factures de compra dels elements amortitzables.
- Detall dels càlculs efectuats per a la determinació de la despesa imputable, amb indicació del percentatge imputat de cadascuna de les factures.
Les despeses de lloguer es justificaran mitjançant les corresponents factures de proveïdors.
La seva imputació s'ha de fer d'acord amb el període d'utilització i l'espai utilitzat, en el cas de locals, o bé persones usuàries, en el cas d'equipaments.
- Contracte de lloguer, contracte d'us, conveni o document alternatiu per a la verificació de les condicions firmades.
- Detall dels càlculs efectuats per a la determinació de la despesa imputable
Si el lloguer fa referència a locals, també s'ha de disposar dels següents documents:
- En relació a l'IVA: model trimestral 303 i model anual 390.
- Si hi ha exempció pel que fa a l'IVA, caldrà disposar d'un document d'Hisenda que així ho acrediti.
És subvencionable l'import de l'IVA efectivament suportat i no recuperable.
Les entitats beneficiàries han de declarar la situació en que es troben respecte aquest impost.
En cas que alguna de les despeses directes imputades s'imputi en base a un percentatge, és necessari que l'entitat adjunti un document on expliqui com es justifica aquest percentatge.
Especialitats convocades i prioritzades a cada territori
Llista d'especialitats amb continguts en idiomes
Orientació sobre el nivell d'entrada mínim
Requeriments d'entrada obligatoris
Batxillerat/FP1/Qualificació equivalent
Nivell bàsic d'anglès + experiència professional o tècnica en matèria financera
Experiència professional com a secretari/ària o telefonista/recepcionista d'oficina o haver superat el curs ocupacional d'alguna de les dues ocupacions
Curs d'Anglès bàsic d'Atenció al Públic o nivell mig equivalent a 200 hores de formació en Escola Oficial d'Idiomes
Curs de Francès bàsic d'Atenció al Públic o nivell mig equivalent a 200 hores de formació en Escola Oficial d'Idiomes
Curs d'Alemany bàsic d'Atenció al Públic o nivell mig equivalent a 200 hores de formació en Escola Oficial d'Idiomes
Curs d'Anglès bàsic de Transport o coneixements d'anglès de nivell mig o equivalent a 250 hores de formació en Escola Oficial d'Idiomes
Curs de Francès bàsic de Transport o coneixements d'anglès de nivell mig o equivalent a 250 hores de formació en Escola Oficial d'Idiomes
Organització del transport i la distribució
Gestió i control de l'aprovisionament
Màrqueting i compravenda internacional
Atenció en transport ferroviari
Nivell A1 d'anglès acreditable o demostrable mitjançant prova específica de nivell
Nivell A2 d'anglès acreditable o demostrable mitjançant prova específica de nivell
Nivell B1 d'anglès acreditable o demostrable mitjançant prova específica de nivell
Nivell B2 d'anglès acreditable o demostrable mitjançant prova específica de nivell
Certificats de professionalitat que contenen la unitat de competència 0233_2 d'ofimàtica (Manejar aplicacions informàtiques en la gestió de la informació i la documentació)
Gestió comptable i gestió administrativa per a auditoria
Assistència en la gestió dels procediments tributaris
Gestió integrada de recursos humans
Activitats de gestió administrativa
Activitats administratives en la relació amb el client
Comercialització i administració de productes i serveis financers
Mapa d'unitats territorials/comarques
Distribució del pressupost inicial
Resum de distribució del pressupost inicial
10.1 Distribució del pressupost inicial per a especialitats adaptades a treballadors/ores amb discapacitat (DCP)
10.2 Distribució del pressupost inicial per unitat territorial/comarca per la resta d'especialitats (No DCP)
(1) Índex sintètic per a una ordenació comarcal 2013.
Observatori Empresa i Ocupació.
(2) Per a cada comarca es determina el pes específic que té el seu índex comarcal sobre el total.
(3) El 95% del pressupost per a la resta d'especialitats es distribueix en proporció al percentatge d'atur registrat de la comarca.
(4) El 5% del pressupost per a la resta d'especialitats es distribueix en proporció al percentatge de l'índex ponderat.
(A) L'índex comarcal positiu del Moianès s'estima aplicant el percentatge de població de les tres comarques que l'han conformat als respectius índex comarcals (67,98% Bages; 29,43% Vallès Oriental; 2,59% Osona)
Informe sobre la capacitat i qualitat dels centres i entitats
Informe final de verificació i execució (IVE)
Informe sobre la capacitat de l'entitat (IC)